FI Euroopan unionin virallinen lehti C 198/1

Yhdeksäs vuosiraportti Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen 12 päivänä heinäkuuta 2002 hyväksytyn neuvoston yhteisen toiminnan (2002/589/YUTP) täytäntöönpanosta

(2010/C 000/01)

JOHDANTO

Vuonna 2009 EU jatkoi pienaseita ja kevyitä aseita koskevan kysymyksen käsittelyä kaikilla monenvälisillä foorumeilla sekä alan kansainvälisten välineiden kuten pienaseiden laittoman kaupan ehkäisemistä, torjumista ja poistamista koskevan YK:n vuoden 2001 toimintaohjelman puitteissa käymässään poliittisessa vuoropuhelussa.

Pienaseita ja kevyitä aseita koskevan lausekkeen sisällyttämisestä EU:n ja kolmansien maiden välisiin sopimuksiin joulukuussa 2008 annettujen neuvoston päätelmien mukaisesti vuonna 2009 käytiin useita neuvotteluja tällaisesta lausekkeesta, ja asiasta päästiin sopimukseen Kiinan, Irakin, Libyan ja Etelä-Korean kanssa.

EU jatkoi avun antamista kolmansille valtioille sekä kansainvälisille ja alueellisille järjestöille pienaseiden ja kevyiden aseiden epävakauttavan keskittymisen torjumiseksi. Tähän sisältyivät useiden yhteisten toimintojen ja neuvoston päätösten puitteissa toteutetut hankkeet sekä kehitys- ja yhteistyövälineiden ja EU:n jäsenvaltioiden kansallisesti tukemien hankkeiden välityksellä annettu apu.

Vuonna 2009 EU jatkoi osallistumista asekauppasopimusta koskevaan prosessiin. Kaikki EU:n jäsenvaltiot kannattivat äänestyksessä asekauppasopimusta koskevaa YK:n yleiskokouksen vuoden 2009 päätöslauselmaa, jossa kutsutaan koolle kansainvälinen konferenssi neuvottelemaan asekauppasopimuksesta vuonna 2012. EU kehotti ja kannusti edelleen myös kolmansia maita tukemaan tätä prosessia. Samassa yhteydessä pantiin täytäntöön EU:n toimien tukemisesta asekauppasopimukseen johtavan prosessin edistämiseksi kolmansissa maissa tehty neuvoston päätös 2009/42/YUTP ja järjestettiin viisi alueellista seminaaria vuonna 2009.

Eurooppa-neuvoston 15. ja 16. joulukuuta 2005 hyväksymä EU:n strategia pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi toimii edelleen strategisena ohjeistuksena EU:n ja sen jäsenvaltioiden toiminnalle pienaseita ja kevyitä aseita koskevissa kysymyksissä käytettävissä olevia eri välineitä hyödyntäen.

Tämä raportti on koottu osana neuvoston yhteisen toiminnan 2002/589/YUTP täytäntöönpanoa. Se kattaa vuonna 2009 toteutetut toimet, ja siinä on kolme osaa ja liite:

— Osa I kattaa jäsenvaltioiden toimet pienaseisiin ja kevyisiin aseisiin liittyvien ongelmien käsittelemiseksi kansallisesti.

— Osassa II käsitellään kansainvälisiä täytäntöönpanotoimia.

— Osassa III käsitellään osallistumista kansainvälisten järjestöjen työhön ja alueellisiin järjestelyihin tavanomaisten aseiden, varsinkin pienaseiden ja kevyiden aseiden, alalla.

— Liitteessä on luettelo pienaseiden ja kevyiden aseiden alan yhteyspisteistä EU:n jäsenvaltioissa.

I KANSALLISET TÄYTÄNTÖÖNPANOTOIMET VUONNA 2009

EU hyväksyi 8. joulukuuta 2008 yhteisen kannan 2008/944/YUTP. Tämän oikeudellisesti sitovan välineen hyväksyminen merkitsi käytännesääntöjen tarkistamisen menestyksellistä loppuunsaattamista ja uutta askelta EU:n vientivalvontavaatimusten parantamisessa. Käytännesäännöt korvaavaa yhteistä kantaa on huomattavasti ajantasaistettu ja parannettu. Siihen sisältyy useita uusia osatekijöitä, jotka syventävät ja laajentavat soveltamisalaa. Niitä ovat muun muassa valvonnan laajentaminen koskemaan aseiden välitystä, kauttakuljetuksia ja aineetonta teknologian siirtoa sekä tiukempien menettelyjen käyttöönotto jäsenvaltioiden vientipolitiikkojen yhdenmukaistamiseksi. EU:n jäsenvaltiot tunnustavat sotilasteknologian ja puolustustarvikkeiden viejävaltioiden erityisen vastuun ja ovat jälleen osoittaneet tahtovansa määrätietoisesti estää sellaisen sotilasteknologian ja sellaisten puolustustarvikkeiden viennin, joita voitaisiin käyttää epätoivottuihin tarkoituksiin, kuten sisäisiin sortotoimiin tai kansainväliseen hyökkäykseen, tai jotka voisivat lisätä alueellista epävakautta.

I.A Hallinto- ja lainvalvontaviranomaisten välinen yhteistyö, koordinointi ja tiedonvaihto

EU:n jäsenvaltiot ovat antaneet seuraavat tiedot kansallisista toimistaan pienaseiden ja kevyiden aseiden laittomasta kaupasta ja liiallisesta keskittymisestä aiheutuvien riskien käsittelystä vastaavien kansallisten hallinto- ja lainvalvontaviranomaisten välisen yhteistyön tehostamiseksi vuonna 2009:

ITÄVALTA

Itävalta jatkoi hallinto- ja lainvalvontaviranomaisten välisen yhteistyön, koordinoinnin ja tiedonvaihdon edistämistä. Vuoden 2009 aikana pidettiin ministeriöiden välisiä kokouksia Eurooppa- ja kansainvälisten asioiden ministeriön, sisäasiainministeriön, talous- ja työministeriön sekä puolustusministeriön välillä.

BULGARIA

Bulgaria jatkoi viranomaisten välisen yhteistyön, koordinoinnin ja tiedonvaihdon edistämistä torjuakseen pienaseiden ja kevyiden aseiden keskittymistä ja leviämistä ja estääkseen niiden laittoman kaupan.

TŠEKKI

Tšekin valtionhallinnon ministeriöitä ja keskusviranomaisia koskevasta järjestelmästä annetun lain N:o 122/1997 Coll. mukaan, sellaisena kuin se on muutettuna, seuraavien viranomaisten toimivaltaan kuuluu aseiden ja ampumatarvikkeiden, asekaupan ja aseiden siirron, välityksen ja lupien sekä asiaa koskevien lakien, sopimusten, yleissopimusten, asetusten ja sääntöjen noudattamisen valvonta ja seuranta:

Sisäasiainministeriö

Kauppa- ja teollisuusministeriö

Puolustusministeriö

Tullihallinto

Ulkoasiainministeriö toimii koordinaattorina ja kansallisena yhteyspisteenä yhteyksissä ulkomaille ja kansainvälisiin järjestöihin pienaseisiin ja kevyisiin aseisiin liittyvissä asioissa sekä Tšekin kansainvälisiin sitoumuksiin liittyvissä asioissa.

KYPROS

Kyproksen poliisin päämajaan on perustettu myös kansallinen asearkisto, ja sähköinen tietokanta helpottaa tietojen jakamista pienaseista ja kevyistä aseista EU:n muiden toimivaltaisten viranomaisten, alueellisten järjestöjen ja kolmansien maiden kanssa.

TANSKA

Tanskan yleinen järjestelmä

Tanskan oikeusministeriö hallinnoi Tanskan ase- ja räjähdelainsäädäntöä, johon kuuluu myös pienaseiden ja kevyiden aseiden sääntely.

Tanskan ase- ja räjähdelainsäädännön mukaan aseita ja ampumatarvikkeita ei saa tuoda maahan, valmistaa, hankkia, pitää hallussa eikä kantaa ilman oikeusministeriön myöntämää tai ministeriön luvan myöntämiseen valtuuttaman henkilön myöntämää lupaa.

Lainsäädännössä säädetään myös, että minkäänlaisia aseita tai räjähteitä, ampumatarvikkeet mukaan luettuina, ei saa viedä maasta ilman oikeusministeriön myöntämää erityistä vientilupaa. Säännös koskee myös pienaseita ja kevyitä aseita.

Oikeusministeriö on valtuuttanut paikalliset poliisipiirit myöntämään tiettyjä edellä mainituista luvista, jotka koskevat pienaseita ja kevyitä aseita (muun muassa ampuma-aseiden hallussapito).

Tietokannat ja rekisterit

Tanskan poliisi on perustanut sähköisen keskustietokannan (poliisin aserekisteri), johon kaikki ampuma-aselupien haltijat rekisteröidään saatujen ampuma-aselupahakemusten sekä muun muassa ostettujen ja rekisteröityjen haulikkojen perusteella. Rekisterissä on myös tietoja kadonneista ja varastetuista aseista.

Poliisin aserekisteri sisältää kaikki olennaiset tiedot aseesta, muun muassa sen luokan ja tyypin, valmistajan, mallin, merkin (numeron), kaliiperin ja erityisominaisuudet. Kukin ase rekisteröidään tietyllä tunnistenumerolla. Poliisi voi määrätä, että aseeseen on merkittävä tunnistenumero, jos valmistaja ei ole merkinnyt sitä. Rekisterissä on myös aiempia tietoja, minkä ansiosta voidaan löytää tiedot aseen edellisistä omistajista.

Tiedot muun muassa kadonneista ampuma-aseista raportoidaan myös Schengenin tietojärjestelmään (SIS).

Kaikkien Tanskan kivääriyhdistysten on lisäksi perustettava omat aserekisterinsä, joihin on tallennettava tiedot kaikista yhdistyksen ja sen jäsenten omistamista ampuma-aseista.

Lisäksi yrittäjät, joilla on lupa käydä kauppaa aseilla, ovat velvollisia pitämään kirjaa ja poliisin antamien erityisten ohjeiden mukaisesti raportoimaan säännöllisesti poliisin aserekisteriin aseostoistaan ja asemyynnistään.

VIRO

Viro jatkoi vuonna 2009 yhteistyön, koordinoinnin ja tiedonvaihdon edistämistä asiaankuuluvien ministeriöiden ja valtion virastojen välillä. Ulkoasiainministeriön johdolla järjestettiin ulkoasiainministeriön, puolustusministeriön, talous- ja viestintäministeriön, turvallisuuspoliisin, Viron vero- ja tullilaitoksen sekä Viron lainvalvontaviranomaisten edustajien kokouksia, joissa käsiteltiin vientivalvontaa, tarkasteltiin ja arvioitiin nykyisen lainsäädännön soveltuvuutta sekä määritettiin vanhentuneet tai turhat säännökset aseiden, puolustustarvikkeiden ja kaksikäyttötuotteiden siirron alalla. Lisäksi ulkoasiainministeriössä järjestettiin marraskuussa 2009 päivän kestänyt seminaari tietoisuuden lisäämiseksi vientivalvonnasta (painottaen myös pienaseita ja kevyitä aseita). Seminaarin tarkoituksena oli lisätä tietoisuutta kansalaisyhteiskunnan, valtioista riippumattomien järjestöjen sekä eri sektorien ja valmistajien keskuudessa.

SUOMI

Pienaseiden ja kevyiden aseiden asiantuntijoiden kansallinen koordinointiryhmä jatkoi työskentelyään vuonna 2009. Koordinointiryhmään kuuluu asevalvontaan, aseidenriisuntaan ja pienaseiden ja kevyiden aseiden leviämisen estämiseen osallistuvien ministeriöiden edustajia sekä asiaa käsittelevien valtioista riippumattomien kansallisten järjestöjen edustajia. Ryhmä keskustelee muun muassa pienaseita ja kevyitä aseita koskevasta Suomen politiikasta, kansallisten, alueellisten ja maailmanlaajuisten säännösten täytäntöönpanosta sekä pienaseita ja kevyitä aseita koskeville hankkeille annettavasta kahdenvälisestä avusta.

Suomen poliisin ylijohto erotettiin sisäasiainministeriön alaisuudesta ja kansallinen poliisihallitus aloitti toimintansa 1. tammikuuta 2010. Poliisihallitukselle siirrettiin tehtävät, jotka liittyvät ampuma-aselupien myöntämiseen siviilikäyttöön ja aselain yleiseen valvontaan.

Aselain yleinen valvonta kuuluu sisäasiainministeriön toimivaltaan. Poliisi valvoo lain noudattamista. Rajavartiolaitos ja tulli valvovat lain noudattamista kumpikin toimivaltansa rajoissa.

Pienaseet ja kevyet aseet, jotka on takavarikoitu tai vapaaehtoisesti luovutettu valtiolle, hävitetään, jos niitä ei toimiteta valtion viranomaisten kokoelmiin. Poliisi hävittää nämä aseet leikkaamalla ne pieniksi osiksi. Vuonna 2009 hävitettiin yhteensä 6 338 ampuma-asetta, mikä on 97 prosenttia kaikista takavarikoiduista tai valtiolle luovutetuista ampuma-aseista.

SAKSA

Pienaseiden ja kevyiden aseiden ja niissä käytettävien ampumatarvikkeiden epävakauttavan keskittymisen ja leviämisen aiheuttama uhka rauhalle, turvallisuudelle ja kehitykselle on edelleen vakava huolenaihe. Saksa on sitoutunut kokonaisvaltaiseen lähestymistapaan pienaseiden ja kevyiden aseiden ja niissä käytettävien ampumatarvikkeiden epävakauttavan keskittymisen ja leviämisen torjumiseksi ja lopettamiseksi. Tämän tavoitteen saavuttamiseksi Saksa Euroopan unionin jäsenvaltiona noudattaa Eurooppa-neuvoston 15. ja 16. joulukuuta 2005 hyväksymää EU:n strategiaa pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi.

Ulkoasiainministeriö järjesti säännöllisesti pienaseiden ja kevyiden aseiden kansallisen koordinointiryhmän kokouksia. Kokouksissa saatetaan yhteen eri ministeriöiden, viranomaisten, armeijan asevalvonta- ja tarkastusyksikön ja valtiosta riippumattomien järjestöjen ase- ja vientivalvonta-asiantuntijat, jotta he voivat käsitellä pienaseisiin ja kevyisiin aseisiin sekä niissä käytettäviin ampumatarvikkeisiin liittyviä kysymyksiä. Ryhmä keskustelee muun muassa pienaseita ja kevyitä aseita koskevasta Saksan politiikasta kansainvälisillä ja alueellisilla foorumeilla, monen- ja kahdenvälisestä avusta sekä kansallisten, alueellisten ja maailmanlaajuisten säännösten täytäntöönpanosta. Kokousten puheenjohtajana toimii ulkoasiainministeriön edustaja.

Hallintoelinten ja lainvalvontaviranomaisten kansallisen tason yhteistyöstä esitettiin erilaisia aloitteita. Näihin kuuluivat muun muassa hiljattain annettu lainsäädäntö, mutta myös voimassa olevan lainsäädännön käytännön toimivuuden arviointi. Koulutus oli säännöllinen osa kyseisiä ponnisteluja. Vuonna 2009 tehtyjä aloitteita olivat erityisesti seuraavat:

Saksa toteutti konkreettisia toimia pannakseen täytäntöön kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan määräykset sekä kansainvälisen sopimuksen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet. Aselakiin tämän johdosta tehtyjen tarkistusten ansiosta aseiden merkitseminen ja kirjanpitovelvollisuus ulotetaan koskemaan myös aseiden keskeisiä osia, ja näin aseiden alkuperän jäljittäminen kansainvälisesti helpottuu.

KREIKKA

Pienaseiden ja kevyiden aseiden laittoman kaupan torjuminen on ensiarvoisen tärkeää kansalaisten suojelun ministeriölle ja Kreikan poliisille. Ilmiön poistamiseksi tai ainakin vähentämiseksi ja kansalaisten turvallisuudentunteen vahvistamiseksi toteutetaan kaikki mahdolliset toimet.

Rikoksentorjuntapolitiikan mukaan asetettuna vuoden 2009 tavoitteena oli lisätä laittomasti hallussa pidettyjen ja kaupattujen pienaseiden ja kevyiden aseiden takavarikointeja siten, että toimivaltaiset poliisiviranomaiset laativat erityisiä kohdennettuja toimintasuunnitelmia. Toimet olivat kahdentyyppisiä:

1. Valvotaan aseiden laillisen kaupan kaikkia vaiheita (tuonti, kauppa, hallussapito ja käyttö).

2. Luodaan tehokkaampi valvonta yhteistyössä muiden toimivaltaisten viranomaisten kanssa, jotta laittomasti maahantuodut, kaupatut, hallussapidetyt ja käytetyt pienaseet ja kevyet aseet saataisiin tunnistettua ja takavarikoitua.

a) Pienaseiden ja kevyiden aseiden laillisen kaupan valvontatoimet

Poliisiviranomaiset pitävät yllä sähköistä tietokantaa, joka toimii tiedonvaihdon kansallisena keskusviranomaisena ja kykenee suoraan vastaanottamaan ja toimittamaan eteenpäin tietoja kaikista laillisesti kaupatuista ja laillisesti hallussapidetyistä aseista. Tietokantaan päivitetään jatkuvasti kaikki aseiden omistuksessa tapahtuneet muutokset. Kaikki kadoksissa olevat aseet – kadotetut, varastetut, petoksella viedyt ja jäljitetyt – rekisteröidään tietokantaan, jotta ne voidaan takavarikoida tai käyttää todistusaineistona rikosoikeudenkäynnissä ja jotta ne voidaan tunnistaa, jos ne jäljitetään.

Tietokannasta näkyvät kunkin aseen taustatiedot sen maahantuonnista sen lopulliseen lailliseen hallussapitäjään (aserekisteri). Lisäksi tietokanta helpottaa pienaseita ja kevyitä aseita koskevien tietojen vaihtoa muiden viranomaisten kanssa Kreikassa ja sen ulkopuolella. Kaikille asekaupan alalla laillisesti toimiville yrityksille on määritelty vähimmäismäärä tarkastuksia kuukaudessa. Niistä saatuja tietoja verrataan poliisiviranomaisen ylläpitämän sähköisen tietokannan tietoihin.

— Sovellettavan lain 2168/1993 ja siihen liittyvien ministeriön päätösten säännöksiä noudatetaan tiukasti. Ne muodostavat tärkeimmän aseita koskevan sääntelykehyksen Kreikassa. Laki on yhdenmukaistettu direktiivin 91/477/ETY ja Schengenin yleissopimuksen kanssa. Lisäksi joissakin tapauksissa siinä on vielä tiukempia säännöksiä (lain 2168/1993 15 artikla ja Kreikan rikoslain, sellaisena kuin se on muutettuna lailla 2928/2001, 272 artikla).

— Pienaseiden ja kevyiden aseiden laillinen kauppa Kreikassa (tuonti, vienti, kauppa ja kauttakuljetus) edellyttää toimivaltaisen viranomaisen lain 2168/1993 säännösten nojalla myöntämää erityistä lupaa.

— Kansallisten viranomaisten (satama- ja tulliviranomaiset sekä erityistarkastuksista vastaava virasto) ja sotilasviranomaisten välinen yhteistyö on erinomaista. Ne vaihtavat tietoja myös sen maan toimivaltaisten viranomaisten kanssa, josta Kreikkaan tuodut tai sen kautta kuljetetut aseet ovat peräisin.

b) Pienaseiden ja kevyiden aseiden laittoman kaupan valvontatoimet

— Koska kahdenvälistä alueellista ja kansainvälistä yhteistyötä pidetään ehdottoman tärkeänä aseiden laittoman kaupan estämiseksi ja lopettamiseksi eri maiden välillä, Kreikka on allekirjoittanut naapurimaidensa kanssa poliisiyhteistyösopimuksia ja osallistuu kansainvälisiin, alueellisiin ja kahdenvälisiin järjestöihin (Adrian- ja Joonianmerta koskeva aloite, Kaakkois-Euroopan yhteistyöaloite [SECI] Europol ja Interpol).

— Kaikki Kreikkaan saapuvat ajoneuvot ja henkilöt tarkastetaan määrätyillä maahantulopaikoilla.

— Maa- ja merirajoilla suoritetaan jatkuvasti tarkastuksia (yhteistyössä satamaviranomaisten kanssa) sen estämiseksi, että laittomasti Kreikkaan saapuvat henkilöt tuovat maahan aseita lainvastaisesti.

— Havaitut tapaukset tutkitaan perusteellisesti sellaisten verkostojen tunnistamiseksi ja hajottamiseksi, jotka saattavat harjoittaa laitonta asekauppaa.

— Erityisiä toimenpiteitä toteutetaan yhteistyössä paikallisten yhteisöjen ja elinten kanssa alueilla, joilla aseiden kauppa, hallussapito ja käyttö aiheuttavat vakavia ongelmia.

UNKARI

Unkari jatkoi viranomaisten välisen yhteistyön, koordinoinnin ja tiedonvaihdon edistämistä pienaseiden ja kevyiden aseiden keskittymisen ja leviämisen torjumiseksi sekä laittoman kaupan estämiseksi. Vuonna 2009 pidettiin säännöllisesti ulkoasiainministeriön, puolustusministeriön ja oikeus- ja lainvalvontaministeriön sekä muiden virastojen edustajien välisiä kokouksia.

IRLANTI

Yritys-, kauppa- ja työministeriö, joka on puolustustarvikkeiden ja kaksikäyttötuotteiden viennin lupaviranomainen, jatkoi vuoden 2008 vientivalvontalain täytäntöönpanoa.

Ulkoasiainministeriö piti koko vuoden yhteyttä liikenneministeriöön varmistaakseen, että se on täysin tietoinen riskistä, että laittomia aseita kuljetetaan lentoteitse.

LUXEMBURG

Ulkoasiainministeriö vastaa pienaseiden ja kevyiden aseiden alan kansainvälisestä koordinoinnista ja pitää siksi yhteyttä muihin valtioihin ja järjestöihin.

MALTA

Poliisi, tulli, kauppaministeriö ja ulkoasiainministeriö harjoittivat jatkuvaa yhteistyötä ja tiedonvaihtoa. Kaikkiin aseiden tuontiin ja vientiin liittyviin tapahtumiin sovelletaan eri viranomaisten välillä koordinoitua mekanismia asiaa koskevan kansallisen lainsäädännön mukaisesti.

PUOLA

Puola jatkoi viranomaisten välisen tiedonvaihdon edistämistä laittoman kaupan estämiseksi.

PORTUGALI

Portugalissa jatkettiin lainvalvontaviranomaisten välisen yhteistyön, koordinoinnin ja tiedonvaihdon edistämistoimia pienaseiden ja kevyiden aseiden keskittymisen ja leviämisen sekä niiden laittoman kaupan torjumiseksi. Ulkoasiainministeriön, puolustusministeriön ja sisäasiainministeriön edustajien kesken pidettiin säännöllisiä kokouksia vuonna 2009.

ESPANJA

Espanja edistyi vuonna 2009 huomattavasti pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanossa sekä pienaseiden ja kevyiden aseiden jäljittämistä ja merkitsemistä koskevan kansainvälisen sopimuksen soveltamisessa.

Rauhankulttuurin edistämiseksi ja valvontaa tehostavien lisänormien vahvistamiseksi toteutettiin toimia, ja vakiintuneita yhteyksiä Yhdistyneiden kansakuntien aseriisuntatoimistoon, Interpoliin, alueellisiin järjestöihin (Etyj, Nato) ja valtioista riippumattomiin järjestöihin (sekä kansallisiin että ulkomaisiin) vahvistettiin.

Pienaseita ja kevyitä aseita sekä niissä käytettäviä ampumatarvikkeita koskevia toimia ja tiedonvaihtoa koordinoivat ministeriöiden osastot kokoontuivat säännöllisesti käsittelemään näitä kysymyksiä, erityisesti aseita ja räjähteitä käsittelevässä ministeriöiden välisessä komiteassa (CIPAE, kokoontuu kaksi kertaa kuukaudessa), puolustustarvikkeiden ja kaksikäyttötuotteiden ulkomaankauppaa käsittelevässä ministeriöiden välisessä komiteassa (JIMDDU, kokoontuu kerran kuukaudessa) sekä pienaseiden ja kevyiden aseiden laittoman kaupan tunnistamista ja torjumista käsittelevissä työryhmissä.

I.B Uusi lainsäädäntö ja voimassa olevan lainsäädännön käytännön toimivuuden arviointi

Eräät jäsenvaltiot antoivat vuonna 2009 uutta lainsäädäntöä tai ovat parhaillaan tarkistamassa voimassa olevaa lainsäädäntöä. Seuraavassa on selvitys viimeisimmistä toimenpiteistä:

ITÄVALTA

Vuonna 2009 ei annettu uutta erityisesti pienaseiden ja kevyiden aseiden alaa koskevaa lainsäädäntöä.

Aseviennin valvontaa on tehostettu huomattavasti vuonna 2005 annetulla ulkomaankauppalailla sekä vuonna 2006 annetulla ulkomaankauppa-asetuksella. Tällä täytäntöönpanolainsäädännöllä yhdenmukaistetaan lupien myöntämiskäytännöt aseiden vientiä koskevien EU:n käytännesääntöjen asianomaisten säännösten kanssa, ja Itävallan asekauppiaiden on noudatettava niitä. Lisäksi siinä saatetaan välittäjiä ja välitystoimintaa koskevat määritelmät aseiden välityksen valvonnasta annetun neuvoston yhteisen kannan 2003/468/YUTP mukaisiksi.

Itävallan sotatarvikeasetus sekä talous-, perhe- ja nuorisoasiainministeriön luettelo muista puolustustarvikkeista kuin sotatarvikkeista ovat yhdenmukaiset EU:n yhteisen puolustustarvikeluettelon kanssa. Uuden ulkomaankauppalain mukaan EU:n yhteiseen puolustustarvikeluetteloon kuuluvat tarvikkeet ovat vienti-, kauttakuljetus- ja välitysluvan alaisia. EU:n yhteiseen puolustustarvikeluetteloon kuuluvien tarvikkeiden yhteisön sisäiseen kauppaan sovelletaan tietyin poikkeuksin valvontamenettelyä. Sotilaskäyttöön soveltuvien tavanomaisten aseiden järjestelmien kehittämiseen, valmistukseen, käsittelyyn, käyttöön, ylläpitoon tai muuhun huoltoon, varastointiin, testaukseen tai levittämiseen ei myönnetä teknistä apua, jos apu on ristiriidassa EU:n yhteisiin kantoihin tai EU:n yhteisiin toimintoihin, Etyjin päätöksiin tai Yhdistyneiden kansakuntien turvallisuusneuvoston sitoviin päätöslauselmiin perustuvien rajoittavien toimenpiteiden kanssa.

Lisäksi puolustusministeriön antamassa asetuksessa luetellaan sotatarvikkeet ja muut aseet, joiden hävittämistä harkitaan. Luettelo perustuu EU:n ja Etyjin määritelmiin.

Itävalta teki tunnetuksi pienaseiden ja kevyiden aseiden aiheuttamaa ongelmaa eurooppa- ja kansainvälisten asioiden ministeriössä 26. lokakuuta 2009 pidettynä avointen ovien päivänä. Julisteilla ja dokumenttielokuvalla tiedotettiin yleisölle pienaseiden ja kevyiden aseiden laittoman kaupan hirvittävistä vaikutuksista.

BELGIA

Turvallisuus- ja suojanormeja, joita asekauppiaiden, asekeräilijöiden ja aseiden omistajien on noudatettava ampuma-aseiden ja ampumatarvikkeiden varastoinnissa, säilyttämisessä ja keräilyssä, parannettiin 14. huhtikuuta 2009 annetulla kuninkaallisella asetuksella (liittovaltion hallituksen täytäntöönpanosäädös), jolla muutettiin 24. huhtikuuta 1997 annettua kuninkaallista asetusta. Kutakin aseiden ja ampumatarvikkeiden luokkaa varten on vahvistettu erityiset varastointia koskevat turvallisuusnormit. Uusi kuninkaallinen asetus sisältää ampuma-aseiden hallussapitoa, näytteillepanoa, säilyttämistä kotona ja kuljetusta koskevia uusia turvallisuussääntöjä. Nämä toimenpiteet on saatettava voimaan viimeistään 25. huhtikuuta 2010.

TŠEKKI

Pienaseita ja kevyitä aseita, ampumatarvikkeita ja tavanomaisia aseita koskevan lainsäädännön osalta on viime vuosien aikana hyväksytty kansallisia lakeja. Lisäksi valtion viranomaiset antavat vientiä, tuontia, kauttakuljetusta, siirtoja ja välitystä koskevia täytäntöönpanoasetuksia, jotta asiaa koskevien lakien soveltaminen tapahtuisi tinkimättömästi, johdonmukaisesti ja kitkattomasti. Tšekin hallituksen yleinen politiikka ja lainsäädäntö vastaavat ja noudattavat täysin asiaa koskevia EU:n direktiivejä, kansainvälistä oikeutta, yleissopimuksia ja sopimuksia sekä niistä johtuvia velvoitteita ja sitoumuksia.

Tšekin hallitus antoi 5. tammikuuta 2009 hallituksen asetuksen N:o 10, jossa asianomaisille ministeriöille ja valtion viranomaisille annettiin tehtäväksi valmistella tarkistuksia arkaluonteisten hyödykkeiden yhdenmukaista kohtelua koskevaan järjestelmään, joka koskee myös pienaseita ja kevyitä aseita ja ampumatarvikkeita.

Voimassa oleviin lakeihin hyväksyttiin vuonna 2009 seitsemän tarkistusta, joista neljä tuli voimaan vuonna 2009 ja kolmea tarkastellaan edelleen tavoitteena niiden voimaantulo vuonna 2010.

Tärkeimmät lait ja asetukset ovat:

Laki N:o 38/1994 Coll., sellaisena kuin se on muutettuna, sotatarvikkeiden ulkomaankaupan sääntelystä

(ns. sotatarvikkeiden ulkomaankauppalaki)

Laki N:o 156/2000 Coll., sellaisena kuin se on muutettuna, ampuma-aseita, ampumatarvikkeita ja pyroteknisiä laitteita koskevista tarkastuksista (ns. ampuma-aseiden tarkastuslaki)

Laki N:o 594/2004 Coll., sellaisena kuin se on muutettuna, kaksikäyttötuotteiden ja -teknologian vientiä, siirtoa, välitystä ja kauttakulkua koskevan yhteisön valvontajärjestelmän täytäntöönpanosta

Laki N:o 156/2009 Coll., sellaisena kuin se on muutettuna, puolustus- ja turvallisuustarkoituksiin käytettävissä olevien tuotteiden kohtelusta

Laki N:o 220/2009 Coll. muutoksista ja tarkistuksista lakiin N:o 38/1994 Coll.

Asetus N:o 332/2009 Coll., sellaisena kuin se on muutettuna, lain N:o 38/1994 Coll. täytäntöönpanosta

Laki N:o 484/2008 Coll. tarkistuksista ampuma-aseita ja ampumatarvikkeita koskevaan lakiin N:o 119/2002 Coll. (ns. aselaki).

KYPROS

Pienaseiden ja kevyiden aseiden vientiä, kauttakuljetusta ja edelleen siirtoa säännellään puolustustarvikkeiden viennistä annetulla ministeriön määräyksellä 257/2005, sellaisena kuin se on muutettuna määräyksellä 165/2008. Määräys on mukautettu aseiden vientiä koskeviin EU:n käytännesääntöihin ja asiasta 13. kesäkuuta 2000 annettuun neuvoston julkilausumaan (2000/C191/01). Kyproksen kauppa-, teollisuus- ja matkailuministeriö on toimivaltainen viranomainen kaikkien pienaseiden ja kevyiden aseiden vientiä, edelleen siirtoa (jälleenvientiä) ja kauttakuljetusta koskevien lupien myöntämisen osalta, kun taas tulli- ja valmisteveroyksikkö vastaa vientivalvonnan täytäntöönpanosta tullilainsäädännön säännösten mukaisesti.

Lisäksi pienaseiden ja kevyiden aseiden tuontia, hankintaa, hallussapitoa ja kuljetusta säännellään ampuma-aseita ja muita kuin ampuma-aseita koskevalla lailla 113(1)/2004. Laki on mukautettu Euroopan unionin direktiiviin 91/477/ETY, sellaisena kuin se on muutettuna, sekä neuvoston julkilausumaan 2000/C191/01. Lain mukaan Kyproksen tasavallan kansalaiset tai asukkaat eivät saa valmistaa pienaseita ja kevyitä aseita, ellei heillä ole tähän tarkoitukseen voimassa olevaa poliisijohtajan myöntämää lupaa. Kansalaisille voidaan myöntää kyseinen lupa tietyin edellytyksin, joita ovat muun muassa, että hakijalla ei ole rikosrekisteriä ja että hakija läpäisee virallisen lääkärintarkastuksen.

Lisäksi pienaseiden ja kevyiden aseiden laitonta valmistusta, hallussapitoa, varastointia ja kauppaa säännellään lailla 113(I)2004. Lain mukaan säännösten rikkomisesta voi seurata enintään 15 vuoden vankeusrangaistus ja/tai 42 715 euron sakot.

TANSKA

Tanskan parlamentti hyväksyi 12. kesäkuuta 2008 uuden lain, jonka tarkoituksena on tehostaa toimia, joilla torjutaan laittomien aseiden hallussapitoa julkisilla paikoilla. Tanskan rikoslakiin lisättiin uusi säännös, jonka mukaan laittomien aseiden hallussapidosta, kantamisesta tai käytöstä julkisilla paikoilla, jos asianhaarat ovat erittäin raskauttavat, voi seurata enintään neljän vuoden vankeusrangaistus.

1. lokakuuta 2004 tuli voimaan uusi laki, joka sisältää aseiden kuljetusta kolmansien maiden (eli muiden maiden kuin Tanskan) välillä koskevat säännöt. Säännöissä kielletään aseiden jne. kuljettaminen YK:n, EU:n tai Etyjin asesaarron piiriin kuuluviin maihin. Lisäksi kielletään kuljetukset sellaisten kolmansien maiden välillä, jotka eivät ole myöntäneet tarvittavia vienti- ja tuontilupia.

Tanskan parlamentti antoi lisäksi 14. kesäkuuta 2005 lain, jossa säännellään muun muassa aseiden välitystä. Lain mukaan on kiellettyä ilman oikeusministeriltä tai tämän valtuuttamalta henkilöltä saatua lupaa välittäjänä neuvotella tai järjestää kauppa, johon liittyy aseiden tai niihin liittyvien tarvikkeiden siirtoa, sellaisena kuin se on määriteltynä Tanskan ase- ja räjähdelainsäädännössä, EU:n ulkopuolisten maiden kesken. Laissa myös kielletään tällaisten aseiden ja niihin liittyvien tarvikkeiden ostaminen tai myynti EU:n ulkopuolisten maiden välisen siirron osana tai tällaisen siirron järjestäminen kyseisten aseiden ja niihin liittyvien tarvikkeiden omistajana. Kieltoa ei sovelleta ulkomailla asuvien tanskalaisten toisessa EU:n jäsenvaltiossa tai EU:n ulkopuolella suorittamaan toimintaan. Lailla pannaan täytäntöön aseiden välityksen valvonnasta 23. kesäkuuta 2003 hyväksytty neuvoston yhteinen kanta 2003/468/YUTP.

VIRO

Aselakiin, jossa säädetään oikeusperustoista ja menettelyistä, jotka koskevat aseiden ja ampumatarvikkeiden käsittelyä, lupien myöntämistä siviilitarkoituksissa käytettäville aseille ja ampumatarvikkeille, aseiden ja ampumatarvikkeiden käyttöä siviilitarkoituksissa sekä aseiden ja ampumatarvikkeiden poistamista siviilikäytöstä, ja jossa vahvistetaan myös sisä- ja ulkoampumaratoja koskevat vaatimukset sekä valtion kyseisillä alueilla suorittaman valvonnan perusteet ja menettelyt, tehtiin vuonna 2009 vähäisiä tarkistuksia, joilla se saatettiin täysin asekauppaa koskevan Euroopan unionin asetuksen mukaiseksi ja joilla selvennettiin ulkomaalaisten oikeutta omistaa aseita.

Aselain muuttamis- ja mukauttamisprosessi on edelleen käynnissä tarkoituksena sen saattaminen vastaamaan Euroopan parlamentin ja neuvoston direktiiviä aseiden hankinnan ja hallussapidon valvonnasta (2008/51/EY).

Pienaseita ja kevyitä aseita koskevissa asioissa ei hyväksytty muita muutoksia vuonna 2009.

Viro tarkistaa parhaillaan lakia strategisista tarvikkeista, mutta siihen ei tehty muutoksia vuonna 2009.

SUOMI

Aseiden hankinnan ja hallussapidon valvonnasta annetun neuvoston direktiivin 91/477/ETY muuttamisesta annetun Euroopan parlamentin ja neuvoston direktiivin 2008/51/EY sisältämien vaatimusten panemiseksi kansallisesti täytäntöön toteutettiin lainsäädäntötoimia. Eduskunnan hyväksyttäväksi annettiin säädösehdotus (hallituksen esitys 106/2009).

RANSKA

Ranska jatkoi toimia Yhdistyneiden kansakuntien ampuma-asepöytäkirjan määräysten panemiseksi täytäntöön 21. toukokuuta 2008 annetun direktiivin 2008/51/EY voimaantuloa silmällä pitäen.

Wassenaarin järjestelyn asetarvikeluettelo on hyväksytty aseiden viennin valvonnan kansalliseksi viiteluetteloksi, minkä johdosta Ranska on tehnyt mukautuksia pienaseita ja kevyitä aseita koskeviin asetuksiinsa.

UNKARI

Pienaseita ja kevyitä aseita koskevissa asioissa ei hyväksytty vuonna 2009 uutta lainsäädäntöä. Unkari on pannut täytäntöön neuvoston yhteisen kannan 2008/944/YUTP sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä.

LATVIA

Sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä 8. joulukuuta 2008 vahvistetun EU:n neuvoston yhteisen kannan säännökset on täysin sisällytetty Latvian tasavallan kansalliseen lainsäädäntöön.

Hallitus antoi joulukuussa 2009 uuden asetuksen N:o 1665 menettelyistä, joiden mukaisesti myönnetään tai evätään luvat ja muut asiakirjat, joilla valvotaan strategisia tarvikkeita. Asetuksella pannaan täytäntöön yhteisessä kannassa vahvistettu perusteet, joiden mukaisesti tarkastellaan EU:n yhteisessä puolustustarvikeluettelossa mainittuja tuotteita koskevia lupahakemuksia.

Strategisesti merkittävien tarvikkeiden liikkumisesta 19. heinäkuuta 2007 annettua lakia muutettiin maaliskuussa 2009 sisällyttämällä siihen säännöksiä, jotka koskevat lainvalvontaviranomaisten operatiivisissa toimissa käyttämiä tarvikkeita.

Nykyiseen lainsäädäntöön tehtiin vuonna 2009 useita vähäisiä tarkistuksia, jotka johtuvat strategisten tarvikkeiden valvontaprosessiin osallistuvissa eri viranomaisissa tehdyistä rakennemuutoksista.

Asetuksessa strategisesti merkittävien tarvikkeiden ja palvelujen kansallisesta luettelosta luetellaan valvonnan piiriin kuuluvat tarvikkeet niiden tarvikkeiden lisäksi, jotka sisältyvät EU:n neuvoston asetukseen (EY) N:o 1334/2000 ja EU:n yhteiseen puolustustarvikeluetteloon. Asetusta muutettiin 24. marraskuuta 2009 lisäämällä siihen säännöksiä, jotka koskevat valvontakameroiden käyttöä lainvalvontaviranomaisten operatiivisessa toiminnassa.

Puolustusministeriö antoi vuonna 2009 uuden aseita koskevan asetuksen, jolla otetaan käyttöön yhdenmukaiset vaatimukset aseiden liikkeille kansallisissa puolustusvoimissa. Kirjanpitoa ja varastointiolosuhteiden määrittelyä koskeva prosessi on optimoitu ja tehty läpinäkyvämmäksi, ja valvonnan perusperiaatteet on määritelty kansallisten puolustusvoimien kaikille tasoille.

Parhaillaan laaditaan aseiden käsittelyä koskevia uusia asetuksia, joihin on tarkoitus sisällyttää 21. toukokuuta 2008 annettu EU:n neuvoston direktiivi 2008/51/EY EU:n neuvoston direktiivin 91/477/ETY muuttamisesta.

LIETTUA

Kesäkuussa 2009 Liettua järjesti tiedotusseminaarin alan teollisuudelle ja tiedeyhteisölle vientivalvontaa koskevasta sääntelystä ja politiikasta, mukaan lukien pienaseiden ja kevyiden aseiden laittoman kaupan ehkäiseminen.

Liettua päivitti säännöllisesti luetteloa valtioista, joiden osalta yhteiseen puolustustarvikeluetteloon sisältyvien tarvikkeiden vienti, kauttakuljetus sekä neuvottelujen ja liiketoimien välitystoiminta on kielletty, YK:n turvallisuusneuvoston tai Euroopan unionin määräämiin puolustustarvikkeita koskeviin rajoittaviin toimenpiteisiin tehtyjen muutosten ottamiseksi huomioon.

LUXEMBURG

Vuonna 2009 ei hyväksytty erityisesti pienaseita ja kevyitä aseita koskevaa uutta lainsäädäntöä.

Asiaa koskeva oikeusperusta on 15. maaliskuuta 1983 annettu laki aseista ja ampumatarvikkeista sekä 31. lokakuuta 1995 annettu suurherttuakunnan asetus aseiden, ampumatarvikkeiden ja erityisesti sotilaalliseen käyttöön tarkoitettujen tarvikkeiden ja tähän liittyvän teknologian tuonnista, viennistä ja kauttakuljetuksesta. Nämä säädökset on julkaistu Luxemburgin suurherttuakunnan virallisessa lehdessä Mémorialissa. Voimassa olevan lainsäädännön tarkistaminen jatkuu edelleen.

Kielletyt aseet

Aseista ja ampumatarvikkeista 15. maaliskuuta 1983 annetun lain 4 artiklassa kielletään tietynlaisten aseiden ja ampumatarvikkeiden tuonti, valmistus, muuntaminen, korjaaminen, hankinta, osto, hallussapito, varastointi, kuljetus, kantaminen, luovutus, myynti, vienti ja kauppa. Säännöksestä huolimatta oikeusministeriö voi kuitenkin erityisesti sallia

a) antiikki-, taide- tai koriste-esineinä toimivien taikka kokoelman osaksi tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, luovutuksen, viennin tai kaupan; luvan saamisen edellytyksenä voi olla, että aseesta on tehty pysyvästi toimintakyvytön;

b) tieteelliseen tai opetuskäyttöön tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, luovutuksen tai viennin;

c) toiseen maahan tarkoitettujen ulkomailta peräisin olevien aseiden tuonnin, viennin tai kauttakuljetuksen.

Luvan saaminen saattaa edellyttää, että kyseisiä aseita ei saa käyttää muihin kuin edellä esitettyihin tarkoituksiin.

Luxemburgissa ei ole pienaseiden valmistuksessa ja/tai tuonnissa käytettävää kansallista merkintäjärjestelmää. Maassa ei ole asetehdasta. Aseseppien sekä ase- ja ampumatarvikekauppiaiden on pidettävä ostetuista ja myydyistä aseista rekisteriä, jossa on tiedot kunkin aseen merkistä, kaliiperista ja valmistusnumerosta sekä aseen toimittajan ja ostajan nimet ja osoitteet. Rekisteristä on myös käytävä ilmi ministeriön luvan numero ja myöntämispäivä. Rekisteri on esitettävä viranomaisten edustajien pyynnöstä. Aseseppiä ja asekauppiaita voidaan pyytää toimittamaan rekisteristä kopio oikeusministerille. Oikeusministeri vahvistaa aseiden ja ampumatarvikkeiden enimmäismäärän, jonka asesepät ja asekauppiaat saavat pitää varastossa.

Oikeusministeri voi mellakoiden, epäilyttävien kokoontumisten tai yleisen järjestyksen häiriintymisen yhteydessä määrätä, että ase- ja ampumatarvikekaupat on suljettava tai tyhjennettävä ja niiden sisältö siirrettävä tiettyyn paikkaan.

15. maaliskuuta 1983 annetun lain rikkomisesta voidaan määrätä vankeutta kahdeksasta päivästä enintään viiteen vuoteen.

Vientivalvonta

Vientilupahakemus on jätettävä kiellettyjen ampuma-aseiden osastolle, ja siihen on liitettävä valokopio ostajan henkilöasiakirjasta.

Hakijoiden on myös liitettävä – EU:n jäsenvaltioiden osalta – asiakirja, jolla vahvistetaan ostajan asuinvaltion etukäteishyväksyntä, tai – EU:n ulkopuolisten maiden osalta – kopio kyseisen valtion luvasta ampuma-aseen hankkimiseen.

Annettavan luvan avulla ostaja voi sen jälkeen fyysisesti noutaa kyseisen ampuma-aseen myyjältä ja kuljettaa sen Luxemburgin rajalle. Koska tällainen lupa on voimassa vain Luxemburgissa, ostajan on otettava asuinvaltioltaan selvää sen lainsäädännön mukaan mahdollisesti tarvittavista luvista.

Vientilupaa on niin ikään haettava ulkoasiainministeriön lupavirastolta.

Luxemburg ilmoittaa aseiden hankinnan ja hallussapidon valvonnasta annetun direktiivin 91/477/ETY (11 artiklan) mukaisesti muille asianomaisille jäsenvaltioille vientiluvista, jotka se on myöntänyt näiden maiden alueelle.

Lupavirasto voi vaatia, että erityisesti sotilaalliseen käyttöön tarkoitettujen aseiden, ampumatarvikkeiden ja tarvikkeiden ja tähän liittyvän teknologian kauttakulkua koskeviin hakemuksiin liitetään asiakirja, jossa sen maan, josta tavarat ovat peräisin, toimivaltaiset viranomaiset todistavat, että vienti ilmoitettuun määrämaahan on sallittu.

Vienti- tai kauttakuljetuslupahakemuksiin on liitettävä hakijan allekirjoittama sitoumus vienti- tai kauttakuljetustoimen suorittamisesta lupahakemuksen mukaisesti. Kunkin vientiluvan alaisen lähetyksen jälkeen viejän on toimitettava lupavirastolle kolmen kuukauden kuluessa todiste siitä, että tarvikkeet ovat saapuneet luvassa tarkoitettuun määrämaahan ja että tuoja on luovuttanut tarvikkeet kulutukseen.

Todisteena voi toimia joko tuojamaan tulliviranomaisten antama asiakirja, josta käy ilmi, että viedyt tarvikkeet on luovutettu kulutukseen, tai muu asiakirja, josta käy ilmi, että lähetyksen vastaanottoon valtuutettu tuojamaan viranomainen tai kyseisen viranomaisen puolesta toimiva yritys on vastaanottanut tarvikkeet suoraan.

Aseiden hävittäminen

Luxemburg (Luxemburgin armeija, poliisi ja tulli) hävittää aseet leikkaamalla. Hävittämisestä vastaa asianomainen asevarikko. Leikattu metalli sijoitetaan säiliöön, jonka asevarikon henkilöstö siirtää terästehtaalle, tai metalli sulatetaan sähköisissä masuuneissa todistajien läsnä ollessa. Toimenpiteestä laaditaan pöytäkirja.

ALANKOMAAT

Alankomaat ei tehnyt vuonna 2009 merkittäviä muutoksia pienaseita ja kevyitä aseita koskevaan lainsäädäntöönsä. Alankomaissa valmistellaan parhaillaan EU:n direktiivin 2008/51/EY ja Palermon sopimukseen liitetyn ampuma-asepöytäkirjan täytäntöönpanolainsäädäntöä.

PORTUGALI

Tehtiin seuraavat lakialoitteet:

— Laki 17/2009 lain 5/2006 muuttamisesta (lailla 5/2006 perustettiin kaikkiin pienaseisiin ja kevyisiin aseisiin, ainoana poikkeuksena sotilaskäyttöön ja puolustusvoimien ja turvallisuusjoukkojen käyttöön tarkoitetut aseet, sovellettava kattava järjestelmä).

— Laki 49/2009, jolla säännellään välitystoimintaa ja kaikkea sota-aseiden vientiä, tuontia, kauttakuljetusta ja jälleenlaivausta ja jolla kaikki välittäjät velvoitetaan rekisteröitymään puolustusministeriöön.

ROMANIA

Luetteloa puolustustarvikkeista, joihin sovelletaan vientivalvontajärjestelmää, päivitettiin ja muutettiin vuonna 2009 Euroopan unionin ja Wassenaarin järjestelyn luetteloiden mukaisesti (hallituksen päätös N:o 1607/2009).

SLOVAKIA

Pienaseita ja kevyitä aseita koskevan EU:n yhteisen toiminnan ja tavanomaisten aseiden laittoman kaupan estämistä ja torjuntaa koskevan EU:n ohjelman kansallisen täytäntöönpanon ja pienaseita ja kevyitä aseita koskevan kansallisen lainsäädännön osalta vuonna 2009 tuli voimaan uusi lainsäädäntökehys, joka kattaa sotilaskäyttöön tarkoitettujen aseiden ja tarvikkeiden, pienaseiden ja kevyiden aseiden, niiden osien ja niissä käytettävien ampumatarvikkeiden viennin, tuonnin, siirrot, luvat, välityksen ja hallussapidon.

Slovakian tasavallan kansallinen neuvosto hyväksyi kaksi lakia. Lakia N:o 179/1998 Coll. muutettiin perusteellisesti uudella lailla N:o 403/2009 Coll. siten, että vastuu lupien myöntämisestä siirrettiin talousministeriöltä puolustusministeriölle.

Lailla N:o 292/2009 perustetaan kattava asekaupan valvontajärjestelmä, jota sovelletaan kaikkiin pienaseiden ja kevyiden aseiden luokkiin lukuun ottamatta sotilaskäyttöön tarkoitettuja pienaseita ja kevyitä aseita.

SLOVENIA

Laki aselain muuttamisesta hyväksyttiin vuonna 2004 (Slovenian tasavallan virallinen lehti, N:o 61/2000, 73/2004). Heinäkuun 2004 aselakiin tehdyssä viimeisimmässä tarkistuksessa säädettiin jälleen vuoden siirtymäajasta armahdusta ja aseiden laillistamista varten ja luokiteltiin myös aseiden välitys asekaupan alaksi. Viimeisin aselakia muuttava laki hyväksyttiin vuonna 2009. Myös siihen sisältyy kolmen kuukauden pituinen laillistamiskausi (14. helmikuuta 2010 saakka). Laki vastaa täysin 21. toukokuuta 2008 annettua EU:n direktiiviä 2008/51/EY.

Rikoslakia (virallinen lehti, N:o 63-2167/1994 ja 95-4208/2004) muutettiin vuonna 2004 määrittelemällä ja kriminalisoimalla aseisiin liittyvien liiketoimien välitys, aseiden tarjoaminen ja pidentämällä tämän rikoksen perusmuodosta määrättävää vankeusrangaistusta kolmesta viiteen vuoteen vankeutta. Vuoden 2009 laki rikoslain muuttamisesta (virallinen lehti, N:o 39/2009) toi muutoksia rikolliseksi toiminnaksi määriteltyyn aseiden tai räjähteiden laittomaan valmistukseen ja kauppaan.

Siihen on lisätty seuraavat kaksi uutta kohtaa: 3. Jos edellisessä kohdassa tarkoitettuun rikokseen liittyy yksittäisiä ampuma-aseita tai vähäinen määrä ampumatarvikkeita tällaisia ampuma-aseita varten, rikoksentekijälle määrätään enintään vuoden vankeusrangaistus. 4. Henkilölle, joka väärentää tai laittomasti hävittää, poistaa tai muuttaa ampuma-aseiden merkintöjä, määrätään sama rangaistus kuin edellä olevassa kohdassa.

Slovenian tasavallan vankeinhoitolaitoksen virkamiesten luvallista aseiden kantoa, säilyttämistä ja huoltamista säännellään aseiden kannosta, säilyttämisestä ja huoltamisesta vankeinhoitolaitoksessa annetulla asetuksella (virallinen lehti, N:o 85/2009, s. 11418–11424). Asetuksen luvussa 2 olevissa 2–17 artikloissa säädetään aseiden käsittelystä, varastoinnista ja suojaamisesta. 17 artiklassa pääjohtajalle annetaan toimivalta nimittää henkilöt, jotka vastaavat aseiden haltuunotosta ja käyttöön antamisesta, niiden varastoinnista ja huollosta kun niitä ei käytetä sekä erityisten rekisterien pitämisestä. 4 ja 5 artiklassa säädetään, että kaikki aseet on varastoitava asianmukaisiin tiloihin, jotka on suojattu luvatonta pääsyä, varkauksia, tulipaloa ja muita vaaroja tai väärinkäyttöä vastaan. Vankilan henkilökunnan (vanginvartijoiden) virka-aseita koskevaan rekisteriin sovelletaan asetusta aseiden kannosta, säilyttämisestä ja huoltamisesta vankeinhoitolaitoksessa. Valvonnasta vastaavat vanginvartijakunnan päälliköt ja sisäisten yksiköiden (vankiloiden) johtajat. Varastossa olevien aseiden määrä tarkistetaan vähintään kerran vuodessa vuosittaisen inventaarion yhteydessä. Vankeinhoitolaitos pitää virka-aseista myös keskusrekisteriä, jota päivitetään jatkuvasti ja vähintään joka kolmas vuosi. Pääosaston toimivaltainen virkamies valvoo virka-aseiden säilytystä ja huoltoa.

ESPANJA

Vuonna 2009 ei annettu uutta erityisesti pienaseiden ja kevyiden aseiden alaa koskevaa lainsäädäntöä.

Asiaa koskevan oikeusperustan muodostavat 28. joulukuuta 2007 annettu ja 29. tammikuuta 2008 voimaantullut laki 53/2007 puolustustarvikkeiden ja kaksikäyttötuotteiden ulkomaankaupan valvonnasta sekä laissa 53/2007 tarkoitetut täytäntöönpanosäännöt vahvistava 12. joulukuuta 2008 annettu kuninkaallinen asetus (Real Decreto) 2061/2008.

Laissa otetaan nimenomaisesti huomioon 8. joulukuuta 2008 hyväksytty yhteinen kanta 2008/944/YUTP sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä sekä Etyjin hyväksymät kriteerit pienaseiden ja kevyiden aseiden viennin osalta.

Ampuma-aseiden ja niissä käytettävien ampumatarvikkeiden ja räjähteiden valvontaa koskevia muita sääntöjä on ampuma-aseita koskevan asetuksen vahvistavassa kuninkaallisessa asetuksessa (Real Decreto 137/1993, 29. tammikuuta 1993) ja räjähteitä koskevan asetuksen vahvistavassa kuninkaallisessa asetuksessa (Real Decreto 230/1998, 16. helmikuuta 1998).

Tässä lainsäädännössä otetaan huomioon kaikki Euroopan unionin hyväksymät säännöt ja Yhdistyneiden kansakuntien yleiskokouksen hyväksymän toimintaohjelman ja sen hyväksymien päätöslauselmien määräykset, mukaan lukien pienaseiden ja kevyiden aseiden merkintää ja jäljittämistä koskevan kansainvälisen välineen soveltaminen, sekä (YK:n yleiskokouksen 31. toukokuuta 2001 hyväksymä) kansainvälisen järjestäytyneen rikollisuuden vastaisen yleissopimuksen lisäpöytäkirja ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumisesta (YK:n ampuma-asepöytäkirja), ja siinä on niitä koskevat viittaukset.

Espanja on myös kannettavien ampuma-aseiden tarkastusleimojen vastavuoroisesta hyväksymisestä tehdyn sopimuksen osapuoli ja noudattaa pysyvän kansainvälisen komission sääntöjä sekä saattaa edellä mainitun sopimuksen puitteissa tehdyt päätökset osaksi kansallisia sääntöjään.

YHDISTYNYT KUNINGASKUNTA

Vuonna 2009 hallitus viimeisteli lainsäädäntömuutokset, jotka olivat tulosta vuoden 2002 vientivalvontalain nojalla vuonna 2007 tehdystä johdetun oikeuden tarkistuksesta. Vuoden 2008 vientivalvontamääräyksellä, joka tuli voimaan 6. huhtikuuta 2009, konsolidoitiin kolme aikaisempaa vientiä ja kauppaa koskenutta määräystä: tavaroiden vientiä, teknologian siirtoa ja teknisen avun antamista koskeva vuoden 2003 (valvonta)määräys sellaisena kuin se on muutettuna, tavarakauppaa (valvottujen tavaroiden luokkia) koskeva vuoden 2008 määräys (joka puolestaan korvasi tavarakauppaa koskevan vuoden 2003 (valvonta)määräyksen ja jossa otettiin käyttöön kaupan valvonnan kolmivaiheinen rakenne) sekä valvottujen tavaroiden kauppaa (vientikiellossa olevat määränpäät) koskeva vuoden 2004 määräys. Uuteen määräykseen on siis yhdistetty Yhdistyneen kuningaskunnan määräykset sotilaallisten ja puolisotilaallisten tuotteiden viennin valvonnasta, kaksikäyttötuotteiden kansallisesta valvonnasta sekä kaupan valvonnasta eli valvontamääräykset, jotka koskevat Yhdistyneen kuningaskunnan osallistumista sotilaallisten ja tiettyjen muiden tavaroiden liikkumiseen tai tällaisen liikkumisen järjestämiseen tai helpottamiseen kahden ulkomaan välillä.

I.C Hallinto- ja lainvalvontaviranomaisten ja oikeudellisten elinten koulutus

Seuraavassa käsitellään EU:n jäsenvaltioiden kansallisia toimia ja aloitteita kansallisten hallintojensa koulutuksen alalla.

MALTA

Hallintoviranomaisten ja lainvalvontaviranomaisten koulutus sisältyy kunkin viraston vuosittaiseen koulutussuunnitelmaan.

PUOLA

Maaliskuussa 2009 järjestettiin ulkoasiainministeriössä vientivalvontaa (mukaan lukien pienaseet ja kevyet aseet) käsitellyt tiedotusseminaari. Tapahtuman tarkoituksena oli lisätä aseiden ja puolustustarvikkeiden tuottajien ja viejien tietoisuutta.

ESPANJA

Vuonna 2009 Espanjan lainvalvontaviranomaiset järjestivät edellisten vuosien tapaan kursseja ja seminaareja ampuma-aseiden ja räjähteiden rikosoikeudellisesta sääntelystä ja tietotekniikan käytöstä niiden valvonnasta. Myös pienaseiden ja kevyiden aseiden laittoman kaupan estämisessä ja torjumisessa sovellettavaa lainsäädäntöä koskevia tiedotusseminaareja järjestettiin säännöllisesti näistä asioista vastaavien poliisiviranomaisten tietojen ylläpitämiseksi ja lisäämiseksi.

YHDISTYNYT KUNINGASKUNTA

Osana alan teollisuudelle eri puolilla Yhdistynyttä kuningaskuntaa suunnattua laajaa hallituksen tiedotuskampanjaa vientivalvonnasta järjestettiin vuoden 2009 aikana maanlaajuisesti yhteensä 42 seminaaria ja kurssia, joihin osallistui yli 820 henkilöä 340 organisaatiosta. Vaikka näissä seminaareissa ja kursseissa ei keskitytty erityisesti pienaseisiin ja kevyisiin aseisiin, niissä tuotiin esiin seurauksia, joita aiheutuu valvottujen tavaroiden viennistä ilman asianmukaista lupaa.

Näihin seminaareihin ja kursseihin sisältyivät aloittelijoiden työpaja niille, joille vientivalvonta on uutta, keskitason seminaarit, joissa käsiteltiin useita asioita kuten teknologian vientiä, erilaisia lupia, vientivalvontaa koskevan lainsäädännön noudattamista yrityksessä sekä Yhdistyneen kuningaskunnan valvontaluetteloja, seminaari avoimista luvista ja lainsäädännön noudattamisesta, uusi seminaari tarkistetusta vientivalvonnasta sekä joukko työpajoja valvontaluettelon luokituksista ja seminaari siitä, kuinka tehdä parempia lupahakemuksia käyttämällä sähköistä lupahakemusjärjestelmää SPIREä.

Paikan päällä järjestettävää koulutusta annettiin 16 yrityksessä. Lisäksi vientivalvontajärjestön ECOn henkilökunta piti kuluneen vuoden aikana useita esitelmiä muille valtion organisaatioille, joita olivat muun muassa HM Revenue and Customs sekä UKTI, ja ammattijärjestöille ja järjesti konferensseja.

I.D Muut aloitteet tai toimet

TANSKA

Säännöllisin väliajoin myönnetään ns. koskemattomuus, mikä tarkoittaa, että henkilö voi luovuttaa laittomat aseet poliisille joutumatta syytteeseen aseita ja räjähteitä koskevan lain rikkomisesta.

Viimeisin tällainen tilaisuus luovuttaa laittomat aseet järjestettiin touko- ja kesäkuussa 2009, jolloin yhteensä 8 085 asetta luovutettiin poliisille.

Tanskan poliisi jatkoi vuonna 2009 rokkareihin ja jengiläisiin kohdistettua tehostettua tutkintaa muassa aseiden laittoman hallussapidon paljastamiseksi ja asettamiseksi syytteeseen siitä. Aseita käytettiin useaan otteeseen eri jengiläisten tai heihin yhteydessä olevien henkilöiden välisissä yhteenotoissa.

Tanskan rikostekninen keskuslaboratorio sai vuonna 2009 tutkittavakseen yhteensä 2 831 asetta. Tanskan poliisin tiedossa ei ole jengiläisiltä takavarikoitujen aseiden määrää.

VIRO

Poliisiprefektuurit kaikkialla maassa käynnistivät vuonna 2009 laittomien aseiden ja ampumatarvikkeiden hävittämiskampanjoita, joilla pyrittiin keräämään laittomasti omistetut siviiliaseet. Kampanjoiden tavoitteena oli lisätä kansalaisten tietoisuutta oikeudellisista velvoitteistaan, jotka liittyvät ampuma-aseiden hallussapitoon, vähentää laittomien aseiden ja ampumatarvikkeiden määrää sekä parantaa yhteiskunnan turvallisuutta. Kampanjoissa kerättiin kansalaisilta yhteensä 92 ampuma-asetta. Kaikki kerätyt ja takavarikoidut aseet hävitetään.

RANSKA

Ranska jatkoi asevientiä, erityisesti pienaseita ja kevyitä aseita, koskevaa avoimuuspolitiikkaansa julkaisemalla Ranskan asevientiä koskevan vuosiraporttinsa parlamentille.

Ranska aloitti kansallisen tason tarkastelun, joka koskee Ranskan lähestymistapaa aseistariisuntaa, demobilisaatiota ja yhteiskuntaan sopeuttamista koskevaan toimintaan sekä aseellisen väkivallan käsitettä.

KREIKKA

Taulukko vuonna 2009 takavarikoiduista aseista ja räjähteistä:

Automaattikiväärit: 110 Pistoolit: 538 Käsiaseet: 124 Haulikot ja Flobert-aseet 689 Yhteensä: 1 461

ITALIA

Joulukuussa 2009 otettiin käyttöön SPACE-tietokonejärjestelmä. Kun se on täysin toiminnassa, sen avulla on mahdollista jäljittää sähköisesti kaikki siviilimarkkinoille tarkoitetut ampuma-aseet, jotka italialainen yritys tai Italian kansalainen on valmistanut, tuonut maahan, vienyt maasta tai pitänyt hallussa.

Italian puolustusvoimat hävittivät vuonna 2009 Italian alueelta yli 15 000 pienasetta ja kevyttä asetta, jotka oli todettu ylijäämäisiksi.

MALTA

Vuonna 2009 hävitettiin yhteensä 97 asetta tai ampuma-asetta.

PUOLA

Vuonna 2009 yhteensä 3 932 asetta takavarikoitiin ja 1 103 asetta hävitettiin.

ROMANIA

Kansallinen vientivalvontavirasto uudelleen organisoitiin joulukuussa 2009 ulkoasiainministeriön pääosastoksi ANCEX.

Vuoden 2009 aikana aseiden ja kaksikäyttötuotteiden vientivalvontajärjestelmän kansallinen viranomainen liitettiin osaksi ulkoasiainministeriötä (hallituksen päätös N:o 1423/2009).

Ulkoasiainministeriö ja sen pääosasto ANCEX on vastuussa Romanian vientivalvontajärjestelmästä (oikeudellinen kehys, lupien myöntäminen, noudattamisen valvonta, alan teollisuuteen suunnattavat toimet, avoimuus).

SLOVAKIA

Slovakian tasavalta on ottanut käyttöön asianmukaisen lainsäädännön ja tarvittavat hallinnolliset toimenpiteet valvoakseen pienaseiden ja kevyiden aseiden tuotantoa, hallussapitoa, merkitsemistä ja kauppaa. Tehokkaan vientivalvontajärjestelmän ansiosta asianomaiset viranomaiset voivat tunnistaa ja seurata aseiden liikkumista milloin vain koko Slovakian alueella. Järjestelmä tukee tehokkaasti tavanomaisten aseiden laittoman kaupan torjuntaa Slovakian tasavallassa.

Vuonna 2009 käynnistettiin toisen kerran ampuma-aseita koskeva armahduskampanja. Kaikkia henkilöitä, joilla on laittomasti hallussa pienaseita ja kevyitä aseita, koskeva yleinen armahdus tuli voimaan marraskuussa 2009.

Armahduksen piiriin kuuluvat henkilöt voivat rekisteröidä minkä tahansa pienaseen tai kevyen aseen poliisiviranomaisille ilman rangaistusta tai syytettä eikä aseen alkuperää tai sen hankkimistapaa tarvitse selittää. Hallituksen toimien tarkoituksena on antaa henkilöille, joiden hallussa on rekisteröimättömiä ja piilotettuja aseita, mahdollisuus aseiden luovutukseen ilman seuraamuksia. Yleinen armahdus on voimassa kuusi kuukautta.

ESPANJA

Espanjan viranomaiset takavarikoivat vuonna 2009 Guardia Civilin aseiden ja räjähteiden keskustarkastuslaitoksen koordinoimina 227 laitonta ampuma-asetta (joista 159 oli peräisin Schengen-maista ja 68 Schengen-alueen ulkopuolisista maista). Espanjan viranomaisilla on tällä hetkellä hallussaan yhteensä 286 247 erityyppistä ampuma-asetta, joista 19 452 on valittu huutokaupattavaksi ja 32 933 hävitettäväksi.

Viranomaiset tekivät 24 589 tarkastusta vuonna 2009. Tarkastukset johtivat 742 tapauksessa valmistajia, aseseppiä, yksityishenkilöitä tai turvallisuusyrityksiä vastaan käynnistettyyn oikeudelliseen menettelyyn, joista 151 liittyi ampuma-aseisiin ja 591 räjähteisiin. Tulliviranomaiset tekevät myös säännöllisesti tarkastuksia lentokentillä ja satamissa osana rikosten paljastamista näillä aloilla.

II KANSAINVÄLISET TÄYTÄNTÖÖNPANOTOIMET VUONNA 2009

II.A Toimenpiteet pienaseiden ja kevyiden aseiden keskittymisen ja leviämisen torjumiseksi ja tavanomaisten aseiden laittoman kaupan estämiseksi

II.A.1 Taloudellinen, tekninen ja muu tuki YK:n, muiden kansainvälisten tai alueellisten järjestöjen ja valtioista riippumattomien järjestöjen toteuttamille ohjelmille ja hankkeille

II.A.1.1.1 Euroopan unionin tukemat toimet ja hankkeet: tuki kansainvälisille ja alueellisille välineille

Tuki pienaseita ja kevyitä aseita koskevalle YK:n toimintaohjelmalle

EU jatkoi pienaseita ja kevyitä aseita koskevan YK:n toimintaohjelman täytäntöönpanon tukemista. YK:n toimintaohjelmaan sitoutuneiden valtioiden seuraavaa kaksivuotiskokousta vuonna 2010 sekä vuoden 2012 tarkistuskonferenssia silmällä pitäen EU alkoi tarkastella erityisiä toimia ja hankkeita, joita voitaisiin kehittää synergiassa YK:n aseriisuntatoimiston UNODAn ja muiden avunantajien kanssa tämän pienaseiden ja kevyiden aseiden alan keskeisimmän kansainvälisen välineen täytäntöönpanon lujittamiseksi ja parantamiseksi. UNODAn tukemista koskeva neuvoston päätös on tarkoitus tehdä vuoden 2010 alkupuolella, ja se sisältää toimia seuraavien välineiden täysimääräisen täytäntöönpanon tukemiseksi:

— YK:n toimintaohjelma alueellisella ja maailmanlaajuisella tasolla;

— kansainvälinen merkintää ja jäljittämistä koskeva väline;

— tekniset suuntaviivat tavanomaisissa aseissa käytettävien ampumatarvikkeiden varastojen hallinnointia varten.

Tuki asekauppasopimusta koskevalle prosessille

Osana sitoumustaan edistää tulevaa asekauppasopimusta kolmansissa maissa EU teki ja pani täytäntöön vuonna 2009 neuvoston päätöksen 2009/42/YUTP, jonka neuvosto hyväksyi tammikuussa 2009 ja jolla edistetään asekauppasopimukseen johtavaa prosessia kolmansissa maissa. Kyseisen neuvoston päätöksen tavoitteena on lisätä kansallisten ja alueellisten toimijoiden, YK:n jäsenvaltioiden, kansalaisyhteiskunnan ja alan teollisuuden tietoisuutta asekauppasopimuksesta käytävistä kansainvälisistä keskusteluista sekä edistää keskustelua YK:n jäsenvaltioiden kesken, erityisesti niiden kesken, jotka eivät kuuluneet hallitustenväliseen asiantuntijaryhmään.

Vuonna 2009 järjestettiin viisi alueellista seminaaria: läntisen ja pohjoisen Afrikan seminaari Dakarissa 28. ja 29. huhtikuuta 2009, Amerikan ja Karibian alueen seminaari Méxicossa 18. ja 19. kesäkuuta 2009, Lähi-idän seminaari Ammanissa 28. ja 29. heinäkuuta 2009, Aasian seminaari Kuala Lumpurissa 13. ja 14. lokakuuta 2009 sekä eteläisen ja itäisen Afrikan seminaari Addis Abebassa 10. ja 11. joulukuuta 2009. Seminaareihin osallistuminen oli runsasta ja laadullisesti korkeatasoista. Nämä tapahtumat antoivat osallistujille mahdollisuuden saada syvällisempää tietoa tulevaan asekauppasopimukseen liittyvistä asioista sekä keskustella tietyistä alueellisista kysymyksistä YK:ssa käytävän keskustelun valmistelemiseksi.

Asekauppasopimusta valmistelevan avoimen työryhmän heinäkuun kokouksen sekä YK:n yleiskokouksen ensimmäisen komitean 20. lokakuuta 2009 pidetyn kokouksen yhteydessä järjestettiin oheistapahtumia, joissa YK:n jäsenvaltioille esiteltiin neuvoston päätöksen mukaisesti järjestettyjen neljän ensimmäisen seminaarin alustavat tulokset.

Tuki Afrikan unionille

Vuonna 2009 EU tuki Afrikan unionia pienaseita ja kevyitä aseita koskevan Afrikan unionin strategian (AU SALW -strategia) laatimisessa rahoittamalla yhden asiantuntijan työskentelyn. Afrikan unionin ad hoc -johtokomitea aloitti AU SALW -strategiaa koskevan ehdotuksen tarkastelun, jotta se voitaisiin mahdollisesti hyväksyä vuonna 2010. AU SALW -strategian hyväksyminen tehostaisi AU:n toimia rauhan ja turvallisuuden rakenteiden perustamiseksi sekä vahvistaisi sen sitoumuksen torjua pienaseiden ja kevyiden aseiden laitonta keskittymistä ja kauppaa.

EU ja Afrikan unioni järjestivät Italian ulkoasiainministeriön tukemana ja yhteistyössä Italian kansainvälisten asioiden instituutin, EU:n turvallisuusalan tutkimuslaitoksen ja kuninkaallisen ulkopoliittisen instituutin (Chatham House) kanssa Roomassa Afrikan ja EU:n rauhan- ja turvallisuuskumppanuuden toteuttamista käsitelleen kolmipäiväisen konferenssin, jossa keskityttiin pienaseisiin ja kevyisiin aseisiin liittyviin kysymyksiin sekä Afrikan erityisiin haasteisiin. Konferenssin tuloksia on käytetty hyväksi AU SALW -strategiaa koskevan ehdotuksen laatimisessa.

Asevientiä koskevan EU:n yhteisen kannan (entiset käytännesäännöt) edistäminen

EU ja sen jäsenvaltiot tukevat edelleen asiaa koskevan neuvoston yhteisen toiminnan 2008/230/YUTP välityksellä vientivalvonnan tehostamista ja aseiden vientiä koskevien käytännesääntöjen (nyttemmin yhteisen kannan) periaatteiden ja perusteiden edistämistä kolmansissa maissa antamalla teknistä ja käytännön apua muun muassa kansallisen lainsäädännön laadinnassa ja käytännesääntöjen perusteiden tulkinnassa ja soveltamisessa sekä edistämällä johdonmukaisuutta ja avoimuutta lisääviä toimia. Tässä yhteydessä puheenjohtajavaltiot Tšekki ja Ruotsi järjestivät kolme tiedotusseminaaria: Ukrainalle Kiovassa 23. ja 24. huhtikuuta 2008, Länsi-Balkanin maille Tiranassa 3.–5. kesäkuuta 2009 ja Etelä-Kaukasian maille Tbilisissä 27. ja 28. lokakuuta 2009.

Lisäksi EU päätti vuonna 2009 jatkaa edellä mainitun yhteisen toiminnan edunsaajiin kohdistuvia tukitoimia sekä viimeisteli ja hyväksyi joulukuussa 2009 neuvoston päätöksen 2009/1012/YUTP. Edunsaajamaille tai -alueille suunnattujen tiedotusseminaarien lisäksi uuteen neuvoston päätökseen sisältyy henkilöstövaihto, jonka puitteissa edunsaajina olevien EU:n ehdokasmaiden virkamiehet voivat työskennellä enintään kuukauden ajan EU-maiden asiaankuuluvissa viranomaisissa ja EU-maiden virkamiehet voivat vierailla edunsaajamaiden asiaankuuluvissa viranomaisissa.

II.A.1.1.2 Euroopan unionin tukemat toimet ja hankkeet: tuki pienaseita ja kevyitä aseita koskeville toimille kolmansissa maissa ja kolmansilla alueilla

Ukraina

Neuvoston päätöksellä 2005/582/YUTP EU sitoutui tukemaan yhdellä miljoonalla eurolla Naton materiaalihuoltolaitoksen (NAMSA) laitehankintoja sekä pienaseiden ja kevyiden aseiden hävittämistoimia Ukrainassa 12-vuotisen Naton rauhankumppanuushankkeen ensimmäisen vaiheen aikana. Hankkeen ensimmäisen vaiheen aikana Ukrainassa oli tarkoitus hävittää 400 000 pienasetta ja kevyttä asetta, 1 000 lähi-ilmatorjuntajärjestelmää (MANPAD) sekä 15 000 tonnia ampumatarvikkeita, mutta hävittämistahti on hidastunut, koska Ukrainan toimivaltaiset viranomaiset eivät toimittaneet kaikkia 400 000:ta aiemmin hävitettäväksi merkittyä pienaseitta ja kevyttä asetta. Tähän mennessä on hävitetty 130 000 pienasetta ja kevyttä asetta.

Useiden virallisten yhteydenottojen jälkeen Ukrainan viranomaiset tekivät heinäkuussa 2009 tarvittavan päätöksen jatkaa pienaseiden ja kevyiden aseiden sekä ampumatarvikkeiden hävittämistä Ukrainassa osana Naton rauhankumppanuusrahaston hanketta. Tämän tuloksena hävitettäneen vielä 54 500 pienasetta ja kevyttä asetta sekä 6 000 tonnia ampumatarvikkeita. Edellä mainitun neuvoston päätöksen puitteissa EU osallistuu näiden 54 500 pienaseen ja kevyen aseen hävittämiseen ja varmistaa näin, että myönnetyt määrärahat käytetään tarkoitetulla tavalla.

Länsi-Balkanin alue

EU jatkoi demilitarisoinnin tukemista pienaseiden ja kevyiden aseiden alalla erityisesti laatimalla uuden neuvoston päätöksen pienaseiden ja kevyiden aseiden valvonnasta vastaavan Kaakkois-Euroopan selvitystoimiston (SEESAC) tukemisesta. Neuvoston päätöksessä tarkoitetuilla toimilla pyritään

— parantamaan heikosti turvattujen ja epävakaiden ase- ja ampumatarvikevarastojen hallinnointia ja turvallisuutta,

— vähentämään hävittämistoimin käytettävissä olevia ase- ja ampumatarvikevarastoja ja

— panemaan täytäntöön kansainväliset ja kansalliset merkintää ja jäljittämistä koskevat asiakirjat Länsi-Balkanin maissa.

Länsi-Balkanin maat, erityisesti Kroatia, Serbia, Bosnia ja Hertsegovina sekä Montenegro, ovat neuvoston päätöksessä tarkoitetut edunsaajat. SEESAC aloittaa toimien toteuttamisen vuonna 2010.

Kosovo (1): EU antoi apua rahoittamalla asiantuntijan avustamaan pienaseita käsittelevän yksikön perustamisessa Kosovon sisäasiainministeriöön sekä aselain täytäntöönpanossa. Yleistavoitteena on vahvistaa oikeusvaltiota Kosovossa ottamalla käyttöön nykyaikainen ja EU:n normien mukainen järjestelmä ei-sotilaalliseen käyttöön tarkoitettujen aseiden käytölle (luvat, kauppa, tuonti, vienti). Hanke rahoitetaan TAIEX-ohjelmasta.

Afrikka

Alueelliset talousyhteisöt: EU jatkoi vuonna 2009 käynnissä olevien pienaseita ja kevyitä aseita koskevien hankkeidensa toteuttamista Afrikan alueellisten yhteisöjen kuten Länsi-Afrikan valtioiden talousyhteisön, Keski-Afrikan talousyhteisön tai Itä-Afrikan yhteisön tukemiseksi. Eri hankkeiden tavoitteena on muun muassa parantaa valtioiden valmiuksia hallinnoida tehokkaasti laittomia pienaseita ja kevyitä aseita, torjua alueellisen lähestymistavan pohjalta pienaseiden ja kevyiden aseiden rajatylittävä leviäminen ja varmistaa aseiden laillisten siirtojen yleinen poliittinen valvonta ja tehokas hallinnointi kyseisellä osa-alueella. Hankkeet rahoitetaan Euroopan kehitysrahastosta.

Pienaseiden alueellinen keskus (RECSA): EU valmisteli vuonna 2009 hanketta, joka on tarkoitus käynnistää vuoden 2010 alussa ja jolla tuetaan Afrikan ja EU:n strategista kumppanuutta ampuma-aseiden laittoman keskittymisen ja kaupan torjumiseksi Afrikassa Nairobissa sijaitsevan pienaseiden ja kevyiden aseiden alueellisen keskuksen (RECSA) kautta. Hankkeella pyritään lisäämään asiaankuuluvien instituutioiden ja kansalaisyhteiskunnan toimijoiden tietoisuutta ja tietämystä ampuma-aseiden laittoman keskittymisen ja kaupan torjumiseen liittyvistä lainsäädäntö- ja institutionaalisista näkökohdista, jotta edistettäisiin kansallisten yhteyspisteiden toimintaa tai perustamista ja laadittaisiin ja/tai pantaisiin täytäntöön kansallisia toimintasuunnitelmia. Sen tavoitteena on myös vahvistaa Afrikan poliisipäälliköiden alueellisia järjestöjä sekä kansallisten, alueellisten ja maanosan lainvalvontaviranomaisten valmiuksia ja yhteistyötä ampuma-aseiden ja räjähteiden rajatylittävän laittoman kaupan torjumiseksi. Hanke rahoitetaan vakautusvälineestä (3,3 miljoonaa euroa).

Nigeria: Euroopan komissio ja Nigerian liittohallitus allekirjoittivat 19. marraskuuta 2009 Nigeriaa koskevan strategia-asiakirjan ja maaohjelman vuosiksi 2008–2013. Yhtenä tavoitteena on avustaa maan viranomaisia niiden pyrkimyksissä tukea vakautta ja luoda turvallinen ympäristö maan sisällä ja sen ulkopuolella oikeusvaltioperiaatetta noudattaen. Tässä yhteydessä EU voisi tukea toimenpiteitä järjestäytynyttä rikollisuutta ja pienaseita koskevia kysymyksiä käsittelevien erityisvirastojen teknisen pätevyyden parantamiseksi ja tavallisen poliisin tutkinta- ja rikosteknisten valmiuksien tehostamiseksi, jotta muun muassa vähennettäisiin pienaseiden laitonta liikkumista ja kauppaa. Tämä apu voidaan toteuttaa konkreettisin hankkein, joilla tuetaan kansallisten valmiuksien kehittämistä esimerkiksi aseiden omistamista ja valmistamista koskevien lupien, asevarastojen hallinnointijärjestelmän kehittämisen sekä tullin ja muiden rajavalvontaviranomaisten tietoisuuden lisäämisen alalla. Hankkeet voitaisiin käynnistää vuonna 2011.

Keski-Amerikka

Keski-Amerikan pienaseiden ja kevyiden aseiden valvontaohjelma: Euroopan unioni aloitti vuonna 2009 Keski-Amerikan pienaseiden ja kevyiden aseiden valvontaohjelman tukemisen tavoitteena tehostaa ampuma-aseiden ja räjähteiden laittoman kaupan torjumista Keski-Amerikassa ja naapurimaissa, myös Karibian alueella. Hanketta toteutetaan kahdella tasolla: toisaalta siinä keskitytään Keski-Amerikkaan, mukaan lukien Meksikon ja Kolumbian osallistuminen, tavoitteena valmiuksien kehittäminen, pienaseiden ja kevyiden aseiden valvonnasta vastaavien kansallisten ja alueellisten instituutioiden ja valtion virastojen vahvistaminen sekä kansalaisjärjestöjen valmiuksien vahvistaminen ja lisääminen asevalvonnan edistämisen alalla, ja toisaalta siinä luodaan alueiden välisiä mahdollisuuksia alueellisten kokemusten vaihtoon korostaen tietojen hankkimista ja valmiuksien parantamista ja luomista raja- ja tullivyöhykkeillä. Hanke rahoitetaan vakautusvälineestä (1 miljoona euroa).

Lisäksi Euroopan unioni tuki useissa maissa kuten San Salvadorissa, Sri Lankassa, Keniassa ja Ugandassa kehitys- ja yhteistyöhankkeita, jotka liittyivät väkivallan vähentämiseen ja ehkäisemiseen ja joihin sisältyi vaaroista tiedottamista ja uhrien auttamista, tarkoituksenaan osallistua väkivallan kierteen katkaisemiseen ja rauhankulttuurin edistämiseen yhteiskunnassa. EU jatkoi myös aseistariisuntaa, demobilisaatiota ja yhteiskuntaan sopeuttamista koskevien laajempien hankkeiden tukemista muun muassa Keski-Afrikan tasavallassa ja Norsunluurannikolla turvallisten olosuhteiden edistämiseksi lievittämällä asevoimien uudelleenjärjestelyistä aiheutuvia yhteiskunnallisia vaikutuksia, helpottamalla asevoimien henkilöstön eläkkeelle jäämistä tai tarjoamalla sosioekonomisia mahdollisuuksia entisille taistelijoille.

II.A.1.2 EU:n poliittinen yhteistyö kolmansien valtioiden kanssa

Pienaseet ja kevyet aseet otettiin asialistalle monissa poliittisissa vuoropuheluissa, joita EU käy säännöllisesti kolmansien maiden ja osa-alueellisten järjestöjen kanssa, muun muassa Afrikan, Amerikan, Lähi-idän, Persianlahden sekä Itä-Euroopan ja Kaakkois-Euroopan maiden ja järjestöjen kanssa.

EU pyrki myös edelleen käynnistämään EU:n ja Kiinan välillä erityisesti pienaseita ja kevyitä aseita koskevan vuoropuhelun, jonka puitteissa voitaisiin sopia erityisistä yhteisistä aloitteista pienaseiden ja kevyiden aseiden sekä niissä käytettävien ampumatarvikkeiden laittomaan kauppaan puuttumiseksi. Asiasta keskusteltiin viimeksi asiantuntijoiden troikkakokouksessa New Yorkissa 12. lokakuuta 2009. Erityinen pienaseiden ja kevyiden aseiden asiantuntijakokous EU:n ja Kiinan välillä kutsuttaneen koolle vuonna 2010.

Pienaseita ja kevyitä aseita koskevan määräyksen sisällyttämisestä EU:n ja kolmansien maiden välisiin sopimuksiin joulukuussa 2008 annettujen neuvoston päätelmien mukaisesti CODUN-työryhmän jäsenet saivat tietoja ja keskustelivat Brunein, Kiinan, Libyan, Mongolian, Filippiinien, Venäjän, Singaporen, Thaimaan ja Vietnamin kanssa parhaillaan neuvoteltavista sopimuksista, joihin on tarkoitus sisällyttää pienaseita ja kevyitä aseita käsittelevä määräys. Vuoden 2009 toisella puoliskolla Kiinan, Irakin, Libyan ja Etelä-Korean kanssa sovittiin pienaseita ja kevyitä aseita koskevan lausekkeen sisällyttämisestä sopimuksiin, joista ne neuvottelevat EU:n kanssa.

II.A.2 EU:n jäsenvaltioiden taloudellinen, tekninen ja muu tuki pienaseita ja kevyitä aseita koskeville hankkeille

EU:n käytössään olevien eri välineiden avulla rahoittamien hankkeiden lisäksi jäsenvaltiot rahoittivat kahdenvälisesti useita pienaseita ja kevyitä aseita koskevia hankkeita. Jäsenvaltiot ovat tähän mennessä toimittaneet tätä raporttia varten seuraavat tiedot:

ITÄVALTA

Itävalta jatkoi vuonna 2009 osallistumistaan useisiin YK:n aseriisuntatoimiston (UNODA) johtamiin avustushankkeisiin, joilla tuetaan pienaseiden ja kevyiden aseiden vastaista YK:n prosessia, keskittyen erityisesti Afrikassa toteutettaviin hankkeisiin.

Itävalta tuki erityisesti seuraavia hankkeita:

— käytännön aseriisuntatoimenpiteiden täytäntöönpano Länsi-Afrikassa, tekninen tuki Ecowasin pienaseita käsittelevälle yksikölle ja ECOSAP-ohjelmalle

— pienaseiden välitystoiminnan sääntely Afrikassa

— oikeudellisen välineen kehittäminen pienaseiden ja kevyiden aseiden valvontaan Keski-Afrikassa.

Itävalta antoi Euroatlanttisen kumppanuusneuvoston puitteissa rahoitustukea NAMSAn johdolla toteutettavaan pienaseiden ja kevyiden aseiden hävittämishankkeeseen Albaniassa. Itävallan jo aikaisempina vuosina tukemiin NAMSAn vuoden 2009 hankkeisiin kuului muun muassa pienaseiden ja kevyiden aseiden ja ampumatarvikkeiden hävittäminen Ukrainassa ja Kazakstanissa.

Lisäksi Itävalta jatkoi erityisasiantuntemuksen kokoamista fyysisen turvallisuuden ja pienaseiden ja kevyiden aseiden sekä tavanomaisten ampumatarvikkeiden varastojen hallinnan alalla. Itävalta lähetti kouluttajia ja osallistujia kahteen monikansalliseen pienaseiden ja kevyiden aseiden alan koulutukseen, jotka pidettiin Naton oppilaitoksessa Oberammergaussa ja joihin kuului käytännön harjoitus itävaltalaisella ampumatarvikevarikolla. Itävalta myös lähetti kouluttajia kolmelle monikansalliselle fyysisen turvallisuuden ja varastojen hallinnan kurssille Afrikassa ja Keski-Aasiassa.

BELGIA

Belgia jatkoi vuonna 2009 tuen antamista useille hankkeille ja järjestöille pienaseiden ja kevyiden aseiden epävakauttavan keskittymisen alalla.

Gentin yliopisto julkaisi Belgian ulkoasiainministeriön rahoituksella marraskuussa 2009 raportin aseiden jäljittämisestä sekä laittomien aseiden valvonnasta, kaupasta ja käytöstä Kolumbiassa. Raportissa analysoidaan ei-valtiollisilta aseellisilta toimijoilta takavarikoituja pienaseita ja kevyitä aseita, jäljitetään aseiden alkuperämaat ja tehdään ehdotuksia pienaseita ja kevyitä aseita koskevan vientivalvonnan arvioimiseksi ja parantamiseksi Euroopassa.

Belgia jatkoi vuonna 2009 tukeaan pienaseiden ja kevyiden aseiden valvontahankkeille Afrikassa. Kongon demokraattisessa tasavallassa tuettiin useita aseistariisuntaa, demobilisaatiota ja yhteiskuntaan sopeuttamista koskevia hankkeita. Burundissa tuettiin Rubiran kokoontumisalueen kehittämistä ja rakentamista Pal-FNL-taistelijoiden aseistariisunnan ja demobilisoinnin kautta. Malissa Timbuktun alueella tuettiin paikallisten toimikuntien suorittamaa pienaseiden keruuta ja hävittämistä. Mosambikissa Belgia tuki Rachel-operaatiota, jossa pyrittiin hävittämään sisällissodan jäljiltä olevat asekätköt. Hävittämisprosessi toteutetaan Mosambikin poliisivoimien ja Etelä-Afrikan poliisivoimien yhdistettyinä poliisioperaatioina, joihin osallistuu monialaisia ryhmiä, jotka toimivat piilotettujen ja hylättyjen asekätköjen paikoista saatujen tietojen perusteella. Kun kätköt on havaittu, niiden sisältö hävitetään.

Balkanin alueella Belgia osallistui vuonna 2009 YK:n kehitysohjelman Bosnia ja Hertsegovinassa toteuttaman hankkeen (SACBiH) rahoitukseen. Kyseessä ovat koordinoidut kansainväliset toimet pienaseiden ja kevyiden aseiden asianmukaisen valvonnan aikaansaamiseksi sekä turvallisen ja tehokkaan logistisen järjestelmän perustamiseksi ampumatarvikkeiden hävittämiselle vaarojen ja riskien lieventämiseksi. Belgia antoi tukea myös Naton erityisrahaston hankkeeseen Kosovon suojelujoukkojen (KPC) vetämiseksi pois, mukaan lukien aseistariisunta sekä pienaseiden ja kevyiden aseiden hävittäminen.

Lisäksi Belgia kuuluu Small Arms Surveyn vuosikertomuksen tukijoihin.

SUOMI

Suomi antoi vuonna 2009 rahoitustukea alan ohjelmille ja hankkeille muun muassa Kazakstanissa, Valko-Venäjällä ja Moldovassa.

RANSKA

Ranska antoi rahoitustukea vuosia 2009–2012 koskevalle siirtymäkauden demobilisaatio- ja sopeuttamisohjelmalle (TDRP), joka kohdistuu viiteen ensisijaiseen maahan eli Burundiin, Ugandaan, Keski-Afrikan tasavaltaan, Kongon demokraattiseen tasavaltaan ja Ruandaan. Siinä tuetaan pitkän aikavälin kehitysohjelmien demobilisaatio- ja sopeuttamistoimia siirtymävaiheessa olevissa Suurten järvien alueen maissa.

Ranska jatkoi myös rahoitustuen antamista alueellisen asevalvonnan ja todentamisen täytäntöönpanoa avustavan turvallisuusyhteistyökeskuksen (RACVIAC-CSC) toiminnalle Balkanin alueella.

Ranska osallistui portugalin- ja ranskankielisille ECOWAS-valtioille suunnattuun aseiden ja ampumatarvikkeiden varastojen hallinnointia koskeneeseen koulutusseminaariin, joka järjestettiin rauhanturvaoppilaitoksessa Bamakossa 11.–15. toukokuuta 2009. Koulutusseminaari tarjosi tilaisuuden viimeistellä viisivuotissuunnitelma, joka toimitetaan Euroopan kehitysrahastolle (EKR) rahoituksen saamiseksi.

Ranska osallistui 23.–25. marraskuuta 2009 Kadunassa Nigeriassa työryhmään, jossa viimeisteltiin puiteasiakirja, jossa tarjotaan ECOWASille ohjeita siitä, miten se voi tukea jäsenvaltioitaan aseiden ja ampumatarvikkeiden varastojen hallinnoinnissa ja turvaamisessa.

Lisäksi Ranska oli mukana kahdessa Sveitsin johtaman pienase- ja ampumatarvikekysymyksiä käsittelevän monikansallisen ryhmän (MSAG) toteuttamassa tutustumiskäynnissä, joiden tarkoituksena oli määrittää toimenpiteet, joilla voidaan parantaa aseiden ja ampumatarvikkeiden varastojen hallinnointia ja turvaamista Malissa (ensimmäinen toteutettiin 9.–21. helmikuuta 2009 ja toinen 20. kesäkuuta – 5. heinäkuuta 2009).

SAKSA

Saksa osallistuu pienaseita ja kevyitä aseita sekä niissä käytettäviä ampumatarvikkeita koskeviin hankkeisiin ja toimiin eri instituutioissa ja organisaatioissa ja yhteistyössä niiden kanssa. Useimmat näistä toimista kestävät kauemmin kuin yhden kalenterivuoden. Keskeiset aloitteet vuonna 2009 olivat seuraavat:

Afganistan (2004–; kokonaismäärärahat: 3 000 000 euroa)

Saksa on vuodesta 2004 tukenut DDR- ja DIAG-prosesseja Afganistanissa osallistumalla ylijäämäaseiden ja -ampumatarvikkeiden hävittämisen rahoitukseen.

Angola (2003–2009, kokonaismäärärahat: 11 990 332 euroa)

Saksa tukee entisten taistelijoiden ja heidän perheidensä sosiaalista ja taloudellista yhteiskuntaan sopeuttamista Angolassa. Saksa osallistuu Maailmanpankin johtamaan Angolan demobilisaatio- ja sopeuttamisohjelmaan (ADRP) IRSEM:n (Instituto de Reintegração Sócio-Profissional para Ex-militares) kautta. Entisten taistelijoiden sopeuttamista yhteiskuntaan tuetaan paikallistasolla sosio-ekonomisten kehityshankkeiden avulla ja vahvistamalla paikallishallintoa.

Kambodža (2007–2009, kokonaismäärärahat: 1 615 000 euroa)

Saksa tuki edelleen Kambodžan kuningaskunnan hallitusta pienaseiden ja kevyiden aseiden valvontaan liittyvässä työssä, erityisesti varastojen hallinnoinnissa ja tavanomaisten ampumatarvikkeiden ylijäämävarastojen hävittämisessä sekä poliisiaseiden turvallisessa varastoinnissa.

Kongon demokraattinen tasavalta (2005–2011, kokonaismäärärahat: 12 000 000 euroa)

Saksa tukee aseistautuneisiin ryhmiin aiemmin osallistuneiden lasten ja nuorten sosiaalista ja taloudellista yhteiskuntaan sopeuttamista 3,5 miljoonalla eurolla (tekninen tuki) ja rahoittaa työvoimavaltaisia infrastruktuurihankkeita entisten taistelijoiden yhteiskuntaan sopeuttamiseksi 8,5 miljoonalla eurolla (lokakuuhun 2008 asti, rahoitustuki).

Kosovo (2006–, 500 000 euroa)

Saksa jatkoi Saferworld-järjestön toiminnan tukemista. Saferworld pyrkii lisäämään kansalaisten osallistumista siviilien laittomasti hallussa pitämien pienaseiden ja kevyiden aseiden vähentämistoimiin ja edistämään vastuullisemman turvallisuusympäristön luomista Kosovossa.

Nepal (2007–2010, kokonaismäärärahat: 5 000 000 euroa)

Vuodesta 2007 lähtien Saksa on toteuttanut maan eteläosassa hanketta, jolla tuetaan rauhanprosessia. Hankkeella tarjotaan peruspalveluja kuten vesihuoltoa, sanitaatiopalveluja ja terveydenhuoltoa eristysleireissä oleville taistelijoille ja ympäröivien yhteisöjen asukkaille.

Nepal (2007–2010, kokonaismäärärahat: 2 300 000 euroa)

Saksa tukee Nepalin keskilännessä entisten taistelijoiden, kotiseudultaan siirtymään joutuneiden ja pakolaisten sosioekonomiseen kuntouttamiseen ja sopeuttamiseen tähtäävää ohjelmaa sekä vastaanottavia yhteisöjä Rukumin ja Rolpan alueilla. Hankkeen päätavoitteena on luoda yhteiskunnallinen ja taloudellinen perusinfrastruktuuri sekä parantaa kotitalouksien tuloja maataloussektorilla ja muilla sektoreilla. Ohjelmalla edistetään vuoden 2006 rauhansopimuksen täytäntöönpanoa.

Laajennettu Afrikan suurten järvien alue (2003–2009, kokonaismäärärahat: 12 900 000 euroa)

Saksa osallistuu Maailmanpankin erityisrahaston johtamaan useaa maata koskevaan demobilisaatio- ja sopeuttamisohjelmaan (MDRP) laajennetulla Suurten järvien alueella 12,9 miljoonalla eurolla. Saksa rahoittaa myös 7,5 miljoonalla eurolla hanketta, jolla torjutaan pienaseiden ja kevyiden aseiden laitonta leviämistä ja joka toteutetaan Suurten järvien alueen konferenssiprosessin (2004–2011) tukemisen puitteissa.

Rauhan ja turvallisuuden alakohtainen ohjelma (2008–2014, kokonaismäärärahat: 5 000 000 euroa)

Saksan hallitus perusti vuonna 2001 alakohtaisen hankkeen ”kehitysyhteistyö ja pienaseiden valvonta” (DECOSAC). Hankkeen yhtenä tavoitteena on kehittää ja testata välineitä pienaseiden valvomiseksi kehitysyhteistyössä. Alakohtainen hanke ”kehitysyhteistyö ja pienaseiden valvonta” yhdistettiin heinäkuussa 2008 kriisien ehkäisyä koskevaan alakohtaiseen hankkeeseen, ja turvallisuusalan uudistusta koskeva alakohtainen hanke yhdistettiin rauhan ja turvallisuuden alakohtaiseen ohjelmaan (2008–2014, määrärahat 2008–2011: 5 000 000 euroa). Rauhaa ja turvallisuutta koskevassa ohjelmassa käsitellään pienaseisiin ja kevyisiin aseisiin liittyviä kysymyksiä osana aseellisen väkivallan vähentämistä ja ehkäisemistä.

Senegal (2004–2015, toisen vaiheen talousarvio (2007–2010): 11 800 000 euroa)

Saksa tukee rauhanrakentamisen ja sosioekonomisen kehityksen ohjelmaa Casamancen alueella. Ohjelmalla edistetään paikallisia rauhanaloitteita ja paluumuuttajien kotouttamistoimia. Sillä tuetaan myös yhteiskunnallisen ja taloudellisen infrastruktuurin jälleenrakentamista sekä maataloustuotantoa ja muita tulonlähteitä.

Saksa jatkoi tuen antamista Small Arms Surveyn tutkimustoimintaan, joka koskee pienaseiden ja kevyiden aseiden ja erityisesti ampumatarvikkeiden laittoman kaupan tiettyjä näkökohtia.

UNKARI

Unkari osallistui Yhdysvaltojen DTRA-viraston (Defense Threat Reduction Agency) hankkeeseen, joka koskee varastojen vähentämisen alueellista lähestymistapaa (RASR) Länsi-Balkanin alueella ja jonka tavoitteena on vakauden säilyttäminen sekä pienaseiden ja kevyiden aseiden laittoman kaupan estäminen osallistumalla alueella toteutettaviin hävittämishankkeisiin.

IRLANTI

Vuonna 2009 Irlanti antoi rahoitustukea 180 000 euroa Yhdistyneiden kansakuntien koordinointitoimintaan pienaseiden alalla (CASA). Kyseisen hankkeen tavoitteena on saada aikaan kansainvälisesti hyväksytyt normit pienaseiden ja kevyiden aseiden alalla (ISACS).

Irlanti rahoitti myös 46 100 eurolla Geneven foorumia, Genevessä sijaitsevaa organisaatiota, joka työskentelee kumppanuuksien aikaansaamiseksi hallitusten, kansainvälisten järjestöjen ja valtioista riippumattomien järjestöjen välillä aseriisuntaa ja asevalvontaa koskevissa asioissa. Se pyrkii edelleen tukemaan olemassa olevia prosesseja, joilla torjutaan pienaseiden ja kevyiden aseiden leviämistä ja väärinkäyttöä.

Irlanti katsoo, että kansalaisyhteiskunnan osallistuminen on ratkaisevan tärkeää pienaseprosessille ja että valtioista riippumattomien järjestöjen asiantuntemus on erityisen arvokasta keskeisten kysymysten esiin tuomisessa. Tästä syystä Irlanti jatkoi pienaseita käsittelevien kansainvälisten kansalaisjärjestöjen kattoverkoston IANSAn toiminnan tukemista 8 820 eurolla vuonna 2009.

LATVIA

Latvia osallistuu aktiivisesti kansainvälisten foorumien, erityisesti YK:n, Etyjin ja Naton työhön pienaseita ja kevyitä aseita sekä tavanomaisia aseita koskevissa kysymyksissä. Latvia toimittaa edellä mainituille järjestöille kansallisia vuosiraportteja pienaseiden ja kevyiden aseiden laittoman kaupan torjumistoimistaan.

LIETTUA

Afganistanissa Ghorin alueella toteutettavien jälleenrakennustoimien puitteissa Liettuan sotilashenkilöstö on vuodesta 2005 lähtien hävittänyt vanhojen, liiallisten ja pois kerättyjen pienaseiden ja kevyiden aseiden, räjähteiden sekä ampumatarvikkeiden varastoja. Alueellinen jälleenrakennusryhmä (PRT) on myös avustanut paikallisia viranomaisia Afganistanin laittomien aseellisten ryhmien hajottamiseen tähtäävässä DIAG-ohjelmassa, aseiden varastoinnissa, merkitsemisessä ja kirjanpidossa. PRT on myös avustanut paikallisia viranomaisia pienaseiden ja kevyiden aseiden sekä ampumatarvikkeiden keräämisessä.

LUXEMBURG

— Toimet pienaseiden keskittymisen ja leviämisen torjumiseksi:

Luxemburgin viranomaiset rahoittivat vuosina 2008–2010 GRIP:n (Groupe de Recherche et d'Information sur la Paix et la Sécurité) johtamaa hanketta Afrikan konfliktineston ja rauhanrakentamisen alan valtioista riippumattomien järjestöjen verkoston vahvistamiseksi. Hankkeeseen kuuluu muun muassa rauhankulttuurin, rauhan palauttamisen ja pienaseiden leviämisen estämisen alalla toimivien Keski- ja Länsi-Afrikan valtioista riippumattomien järjestöjen verkoston luominen. Hanketta varten myönnettiin yhteensä 285 000 euroa.

ALANKOMAAT

Vuonna 2009 Alankomaat (muun muassa) antoi rahoitusta seuraaville instituutioille, hankkeille ja toimille pienaseiden ja kevyiden aseiden sekä ampumatarvikkeiden alalla:

— Saferworld-järjestö: hallitusten tukeminen lainsäädännön ja sääntöjen täytäntöönpanossa;

— Turvallisuusalan tutkimuslaitos (ISS): aseiden hallintaohjelman tukeminen vuodesta 2002 lähtien, mukaan lukien hallitusten ja alueellisten järjestöjen tukeminen lainsäädännön ja sääntöjen täytäntöönpanossa sekä pienaseita ja kevyitä aseita koskeva tutkimus (aiheina mm. hävittämistavat, pienaseiden ja kevyiden aseiden laiton kauppa);

— HALO Trust -järjestö: pienaseiden, kevyiden aseiden ja ampumatarvikkeiden kerääminen ja hävittäminen Afganistanissa;

— Small Arms Survey: pienaseiden ja kevyiden aseiden ongelmaa koskevat maailmanlaajuiset tutkimustulokset sisältävä vuosikirja, perusrahoitus;

— tuki pienaseiden ja kevyiden aseiden valvonnan kansalliselle yhteysyksikölle kansallisen toimintaohjelman panemiseksi täytäntöön Ugandassa;

— Mine Action Group (MAG): pienaseiden ja kevyiden aseiden hävittäminen Kongon demokraattisessa tasavallassa.

PUOLA

Puola osallistuu Georgian vientivalvontaviranomaisten edustajille suunnattuun kaksikäyttötuotteiden vientiä koskevaan pitkän aikavälin EU-hankkeeseen, jossa on tarkoitus esitellä kansainvälinen ja kansallinen oikeudellinen kehys kaksikäyttötuotteiden ja aseiden (myös pienaseet ja kevyet aseet) vientivalvonnan alalla. Tärkeimmät käsiteltävät kysymykset ovat: Georgian vientivalvontajärjestelmä käytännössä, sen johdonmukaisuus ja avoimuus ja mahdolliset alat, joilla toimia voidaan tehostaa. Hanke toteutetaan yhteistyössä Itävallan, Saksan, Slovenian ja Ruotsin kanssa.

PORTUGALI

Rauhanturva- tai rauhaanpakottamisoperaatioihin osallistuvat Portugalin sotilaalliset joukot takavarikoivat ja hävittävät tarvittaessa pienaseita ja kevyitä aseita.

ESPANJA

Amerikan valtioiden järjestö (OAS)

Espanja rahoitti vuonna 2009 vapaaehtoisesti 320 000 eurolla OAS:n toimintaa lainsäädäntöä koskevien avustushankkeiden ja parlamenttien verkostojen vahvistamista koskevien hankkeiden tukemiseksi.

Pienaseita ja kevyitä aseita käsittelevä parlamentaarinen foorumi

Kaksi Espanjan parlamentin jäsentä on yleensä osallistunut pienaseita ja kevyitä aseita käsittelevään parlamentaariseen foorumiin siitä lähtien, kun sen toiminta aloitettiin Espanjassa lokakuussa 2002. Espanja on myöntänyt foorumille vapaaehtoista rahoitusta seuraavasti: 30 000 euroa vuonna 2007, 80 000 euroa vuonna 2008 ja 100 000 euroa vuonna 2009.

Länsi-Afrikan valtioiden talousyhteisö (Ecowas)

Espanja allekirjoitti Länsi-Afrikan valtioiden talousyhteisön (Ecowas) pääsihteeristön kanssa yhteisymmärrysmuistion, jossa se sitoutui rahoittamaan 500 000 eurolla Ecowasin toimia ja ohjelmia. Tästä määrästä 200 000 euroa oli tarkoitettu yleiseksi tueksi ja 300 000 euroa pienaseiden valvontaa Länsi-Afrikassa koskevan ohjelman tukemiseen.

RUOTSI

Ruotsi on tukenut erityisesti ulkoasiainministeriön, Ruotsin kansainvälisen kehitysyhteistyön viraston (Sida), Ruotsin armeijan ja Folke Bernadotte -akatemian kautta monia hankkeita, joilla pyritään ehkäisemään, torjumaan ja poistamaan pienaseiden ja kevyiden aseiden laitonta kauppaa sen kaikilta osin YK:n toimintaohjelman mukaisesti.

Ulkoasiainministeriö rahoitti vuonna 2009 seuraavia hankkeita ja toimia:

— Tukholman kansainvälisen rauhantutkimuslaitoksen (SIPRI) hankkeet (perusrahoituksen lisäksi), jotka koskevat aseiden siirtoa Afrikkaan ja asekauppasopimuksen käytännön haasteita ja mahdollisuuksia: 2,13 miljoonaa kruunua

— Small Arms Survey -hanke, Geneve: 1 miljoona kruunua

— YK:n aseriisuntatoimiston (UNODA) alueelliset seminaarit, joilla edistetään avoimuutta puolustusmateriaalialalla: tavanomaisten aseiden siirtoja ja sotilasmenoja koskeva raportointi: 600 000 kruunua.

— YK:n tavanomaisten aseiden rekisterin uudelleenjärjestelyt: 900 000 kruunua

Kansainvälisen kehitysavun keskusvirasto (Sida) rahoitti vuonna 2009 seuraavia hankkeita ja järjestöjä:

— Arias Foundation: 11 miljoonaa kruunua vuosiksi 2009–2011

— Latinalaisen Amerikan ja Karibian alueen rauhan, aseriisunnan ja kehityksen YK:n aluekeskus (UNLiREC): 12 miljoonaa kruunua vuosiksi 2008–2012

— pienaseita ja kevyitä aseita käsittelevä parlamentaarinen foorumi: 4,6 miljoonaa kruunua vuosiksi 2008–2010

— Unicefin SALW-ohjelma: 15,5 miljoonaa kruunua vuosiksi 2006–2009

— Saferworld-järjestö: 12,6 miljoonaa kruunua vuosiksi 2006–2009

— UNDP:n ja Unicefin välityksellä demobilisaatio- ja sopeuttamisohjelmat Sudanissa: 60 miljoonaa kruunua vuosiksi 2009–2010 ja Unicefin välityksellä Kolumbiassa: 5 miljoonaa kruunua vuodeksi 2009

— demobilisoinnin ja yhteiskuntaan sopeuttamisen tarkastus- ja seuranta Kolumbiassa OAS:n MAPP-ohjelman välityksellä: 6,5 miljoonaa kruunua vuodeksi 2009

— lasten demobilisointi ja yhteiskuntaan sopeuttaminen Ugandassa Maailmanpankin välityksellä: 6 miljoonaa kruunua vuosiksi 2008–2010.

Ruotsin armeija tuki vuonna 2009 seuraavia hankkeita ja toimia:

— osallistuminen kolmenväliseen (Ruotsi, Ukraina ja Latvia) ampumatarvikkeiden hävittämishankkeeseen Ukrainassa

— rahoitustuki vuonna 2008 UNDP:n hankkeelle, pienaseiden valvonta ja vähentämishanke Bosnia ja Hertsegovinassa (UNDP SACHIB). Tukea annettiin vuonna 2008 ja 2009.

— Ruotsin maanpuolustuskorkeakoulu (SNDC) pitää yllä ja laajentaa kansainvälistä DDR-asiantuntijoiden (aseistariisunta, demobilisaatio ja yhteiskuntaan sopeuttaminen) verkostoa. Ohjelma käsittää koulutusta, verkostojen luomista ja kansainvälisiä toimia.

— Maanpuolustuskorkeakoulu on yhdennetyn DDR-koulutusryhmän (IDDRTG) jäsen ja tällä hetkellä toinen sen puheenjohtajista.

— DDR-toimintaa koskevia kursseja suunnitellaan ja pidetään nyt yhteistyössä Folke Bernadotte -akatemian kanssa.

Folke Bernadotte -akatemia osallistui vuonna 2009 lisäksi seuraaviin hankkeisiin ja toimiin:

— yhdennetyn DDR-koulutusryhmän (IDDRTG) jäsen vuodesta 2008 (sitä ennen maanpuolustuskorkeakoulu edusti Ruotsia)

— tuki yhdennetyille aseistariisunta-, demobilisaatio- ja yhteiskuntaan sopeuttamistoimintaa koskeville standardeille (IDDRS)

— vastuu kahdesta Sandössä ja Barcelonassa järjestetystä DDR-kurssista

— osallistuminen myös useisiin DDR-tilaisuuksiin Ruotsissa ja ulkomailla.

YHDISTYNYT KUNINGASKUNTA

Saferworld-järjestölle annettiin rahoitusta kaksivuotisen (huhtikuussa 2009 alkaneen) hankkeen toteuttamiseen. Hankkeen tarkoituksena on olla yhteydessä Kiinan valtiollisiin elimiin ja kansalaisyhteiskunnan toimijoihin ja edistää tavanomaisten aseiden siirtoa koskevan vastuullisen toimintatavan (kansainvälinen asekauppasopimus mukaan lukien) merkityksen ymmärtämistä.

Tämän hankkeen kolme tärkeintä ulottuvuutta ovat poliittinen vuoropuhelu, tietoisuuden lisääminen ja tutkimus.

Pienaseiden ja kevyiden aseiden alueelliselle keskukselle (RECSA) annettiin perusrahoitusta toiminnan koordinoinnin parantamiseksi laittomien pienaseiden ja kevyiden aseiden leviämisen estämiseksi Suurten järvien alueella, Afrikan sarvessa ja niihin rajoittuvissa valtioissa Nairobin julistuksen, Nairobin pöytäkirjan ja RECSAn perustamissopimuksen periaatteiden, tarkoituksen ja tavoitteiden mukaisesti.

Rahoitusta annettiin myös Länsi-Afrikan maille suunnattuun Dakarissa vuonna 2009 järjestettyyn UNODAn alueelliseen seminaariin tavanomaisia aseita koskevasta avoimuudesta. Seminaarissa käsiteltiin avoimuutta tavanomaisten aseiden siirrossa ja luottamusta lisääviä toimia sekä järjestettiin käytännön harjoituksia.

Yhdistyneen kuningaskunnan parlamentin asevientivalvontaa käsittelevä valiokunta vieraili toukokuussa 2009 Kiovassa vastavierailuna Ukrainan parlamentin jäsenten vuonna 2007 Lontooseen tekemään vierailuun. Vierailun päätarkoituksena oli edistää Ukrainan aseviennin avoimuutta ja tehokkaampaa parlamentaarista valvontaa.

Etyjin, Yhdistyneen kuningaskunnan ja Yhdysvaltojen asiantuntijat auttoivat 324 ylimääräisen lähi-ilmatorjuntajärjestelmän (MANPADS) turvallisessa hävittämisessä Kyproksessa.

II.A.3 Osallistuminen kansainvälisiin seminaareihin ja konferensseihin tai niiden järjestäminen

ROMANIA

Saferworld (brittiläinen kansalaisjärjestö) järjesti maaliskuussa 2009 Bukarestissa yhdessä kansallisen vientivalvontaviraston (ANCEX) ja EURISC-säätiön (romanialainen kansalaisjärjestö) kanssa alueellisen seminaarin, jossa käsiteltiin pienaseiden ja kevyiden aseiden kansainvälisten siirtojen väärinkäytön riskin lieventämistä.

Seminaarin tarkoituksena oli määritellä hyviä käytäntöjä ja edistää kansainvälistä vuoropuhelua valtioiden käyttämistä yleisistä toimintatavoista sen vaaran havaitsemiseksi ja minimoimiseksi, että pienaseita ja kevyitä aseita joutuu luvattomille loppukäyttäjille tai luvattomaan loppukäyttöön, sekä strategioista tämän vaaran vähentämiseksi.

II.A.4 Muut aloitteet

Asevientiä koskeva yhteinen kanta

EU tuki edelleen vahvasti tavanomaisten aseiden, myös pienaseiden ja kevyiden aseiden sekä niissä käytettävien ampumatarvikkeiden laillisten siirtojen valvonnan kehittämistä. Jäsenvaltiot antavat tavanomaisten aseiden viennin työryhmässä selvityksen siitä, miten yhteinen kanta 2008/944/YUTP on pantu täytäntöön kansallisen lainsäädännön puitteissa. Bosnia ja Hertsegovina, Kanada, Kroatia, Islanti, Montenegro ja Norja ovat virallisesti ilmoittaneet noudattavansa yhteistä kantaa.

Asevientiä koskevan EU:n avoimuuspolitiikan mukaisesti ja yhteisen kannan 2008/944/YUTP 8 artiklan panemiseksi täytäntöön neuvosto pani 8. lokakuuta merkille 11:nnen asevientiä koskevan EU:n vuosikertomuksen (EUVL C 265, 6.11.2009).

EU:n aloite pienaseiden ja kevyiden aseiden lentoteitse tapahtuvan laittoman kaupan torjumiseksi

EU jatkoi vuoden 2009 alkupuoliskolla vuonna 2007 käynnistämänsä pienaseiden ja kevyiden aseiden lentoteitse tapahtuvan laittoman kaupan torjumista koskevan aloitteen täytäntöönpanoa. CODUN-työryhmän ja SITCENin edustajat keskustelivat useissa kokouksissa mahdollisuuksista tehostaa aloitteen vaikutusta ja vahvistaa jäsenvaltioiden yhteyspisteiden verkostoa. Aloitteen täytäntöönpanon edistymistä analysoitiin myös perusteellisesti SIPRIn, puheenjohtajavaltio Tšekin ja Ruotsin 13. toukokuuta 2009 yhdessä järjestämässä asiantuntijakokouksessa. SITCEN laati vuonna 2009 jäsenvaltioiden saamien tietojen perusteella uuden tutkimuksen pienaseiden ja kevyiden aseiden lentoteitse tapahtuvasta leviämisestä Saharan eteläpuolisessa Afrikassa. Tutkimus on luottamuksellinen asiakirja, jota jäsenvaltioiden asiaankuuluvien viranomaisten on tarkoitus käyttää apuvälineenä pienaseiden ja kevyiden aseiden lentoteitse tapahtuvan laittoman kaupan estämisessä.

EU:n jäsenvaltiot toteuttivat kansallisesti myös seuraavia toimia:

ESPANJA

Espanja järjesti 16.–20. helmikuuta 2009 kuudennen pienaseita ja kevyitä aseita koskevan alueellisen seminaarin, jossa tarkasteltiin YK:n toimintaohjelman tulevaisuutta ja asekauppasopimusluonnosta, sekä 20.–23. huhtikuuta 2009 toisen seminaarin aseellista väkivaltaa ja kehitystä koskevasta Geneven julkilausumasta. Molemmat seminaarit pidettiin Cartagena de Indiasin koulutuskeskuksessa Kolumbiassa, ja ne liittyivät Espanjan kansainvälisen kehitysyhteistyön viraston (AECID) koulutus- ja avustushankkeisiin.

Espanja rahoitti pienaseiden ja kevyiden aseiden merkintöjä ja jäljittämistä koskevan kansainvälisen välineen soveltamiseen liittyvän seminaarin, johon se myös osallistui. Seminaari pidettiin Limassa 24. ja 25. helmikuuta, ja Peru vastasi sen järjestelyistä.

SLOVENIA

Slovenia vaihtoi EU:n jäsenvaltioiden kanssa tietoja luonnollisista ja oikeushenkilöistä, joilla on toimilupa aseiden välitykseen.

Slovenialla on useita kahdenvälisiä sopimuksia ja järjestettyä toimintaa Länsi-Balkanin maiden kanssa. Slovenian poliisilla on yhteyshenkilöt Zagrebissa, Belgradissa ja Podgoricassa.

Slovenia on SECI-keskuksen (alueellinen keskus rajat ylittävän rikollisuuden torjumiseksi) jäsen. Sen tullilaitos ja poliisi osallistuvat aktiivisesti keskuksen hankkeisiin.

Rikospoliisi laati vuosina 2008 ja 2009 raportin laittoman asekaupan tilanteesta Slovenian tasavallassa. Tämä järjestelmällinen raportti sisältää kaikki tiedot raportoituna aikana Sloveniassa tehdyistä rikoksista ja Slovenian tuomioistuimissa ratkaistuista rikosasioista, joihin liittyy laittomia tai laillisia aseita. Siinä on myös tietoja ja tilannearviointi tapauksista, joihin liittyy aseita (itsemurhat, haavoittumiset), ja laillisten aseiden käytöstä rikoksissa.

II.B Osallistuminen kansainvälisten järjestöjen ja alueellisten järjestelyjen työhön tavanomaisten aseiden ja erityisesti pienaseiden ja kevyiden aseiden alalla

EU jatkoi pienaseita ja kevyitä aseita koskevan YK:n toimintaohjelman täytäntöönpanon tukemista. Toimintaohjelma on edelleen maailmanlaajuisesti toteutettavien toimien perusta. YK:n toimintaohjelmaan sitoutuneiden valtioiden vuonna 2010 pidettävää seuraavaa kaksivuotiskokousta sekä vuoden 2012 tarkistuskonferenssia silmällä pitäen EU jatkoi pienaseita ja kevyitä aseita koskevan YK:n toimintaohjelman täysimääräisen täytäntöönpanon tukemista suhteissaan kolmansiin maihin. Tänä kokousten välisenä aikana EU alkoi myös tarkastella erityisiä toimia ja hankkeita, joita voitaisiin kehittää synergiassa UNODAn ja muiden avunantajien kanssa, jotta vahvistettaisiin ja tehostettaisiin tämän pienaseiden ja kevyiden aseiden alan keskeisimmän kansainvälisen välineen täytäntöönpanoa. Vuoden 2010 alkupuoliskolla on tarkoitus antaa tätä koskeva neuvoston päätös (ks. II.A.1.1 kohta, jossa on yksityiskohtainen kuvaus neuvoston päätöksestä).

Avoin työryhmä, joka perustettiin helpottamaan asekauppasopimusta koskevassa YK:n pääsihteerin raportissa (2008) esitettyjen suositusten täytäntöönpanoon liittyvää jatkokäsittelyä, kokoontui vuonna 2009 kaksi kertaa, maaliskuussa ja heinäkuussa.

EU oli myös vuonna 2009 asekauppasopimusprosessin etulinjassa. EU:n jäsenvaltiot kannattivat yksimielisesti uutta ehdotusta asekauppasopimusta koskevaksi YK:n yleiskokouksen päätöslauselmaksi, joka hyväksyttiin YK:n yleiskokouksen 64. istunnon ensimmäisessä komiteassa lokakuussa 2009. Päätöslauselma, jota kannatti YK:n jäsenvaltioiden ylivoimainen enemmistö, sisältää päätöksen kutsua vuonna 2012 koolle asekauppasopimusta koskeva kansainvälinen konferenssi, jota valmistellaan vuosien 2010 ja 2012 välillä kokoontuvissa viidessä valmistelukomiteassa.

EU kehotti ja kannusti edelleen kolmansia maita tukemaan prosessia. EU:n jäsenvaltiot osallistuivat aktiivisesti vuonna 2009 perustetun avoimen työryhmän maaliskuussa ja heinäkuussa pidettyihin kahteen kokoukseen. Työryhmän tarkoituksena on helpottaa asekauppasopimusta koskevan YK:n pääsihteerin raportin sisältämien suositusten täytäntöönpanon jatkokäsittelyä.

EU käytti avaus- ja loppupuheenvuorot, ja useat EU:n jäsenvaltiot osallistuivat merkittävällä tavalla asekauppasopimuksen soveltamisalaa, periaatteita ja sisältöä koskeviin aihekohtaisiin keskusteluihin. EU antoi täyden tukensa avoimen työryhmän kahden ensimmäisen kokouksen menettelyjä koskevalle raportille ja totesi tarpeen toteuttaa kansainvälisiä toimia tavanomaisten aseiden sääntelemättömään kauppaan ja aseiden kulkeutumiseen laittomille markkinoille liittyvien ongelmien käsittelemiseksi.

Myös EU:n toimien tukemisesta asekauppasopimukseen johtavan prosessin edistämiseksi kolmansissa maissa tammikuussa 2009 tehdyn neuvoston päätöksen 2009/42/YUTP hyväksyminen ja täytäntöönpano osoittavat Euroopan unionin sitoutuneisuutta tulevan asekauppasopimuksen edistämiseen kolmansien maiden keskuudessa (katso tarkempi kuvaus neuvoston päätöksestä kohdassa II.A.1.1).

EU vahvisti vuonna 2009 myös yhteistyötään Etyjin kanssa, muun muassa osallistumalla pienaseita ja kevyitä aseita sekä tavanomaisia aseita koskeviin aihekohtaisiin keskusteluihin asiaankuuluvissa Etyjin elimissä. Neuvoston pääsihteeristö osallistui jo 22. syyskuuta 2009 Etyjin turvallisuusyhteistyön foorumin pienaseita ja kevyitä aseita käsittelevään kokoukseen, jossa Etyjin osallistujavaltioille esiteltiin pienaseita ja kevyitä aseita koskevaa EU:n strategiaa. Neuvoston pääsihteeristö ja komissio ovat myös pitäneet yhteyttä Etyjin konfliktinestokeskukseen pienaseiden ja kevyiden aseiden alaa koskevien EU:n ja Etyjin mahdollisten tulevien aloitteiden tarkastelemiseksi.

EU:n jäsenvaltiot toteuttivat kansallisesti myös seuraavia toimia:

TŠEKKI

Tšekkiosallistuu säännöllisesti kansainvälisten järjestöjen ja elinten toimintaan ja työhön, jossa käsitellään muun muassa pienaseisiin ja kevyisiin aseisiin, ampumatarvikkeisiin ja tavanomaisiin aseisiin liittyviä ongelmia, kuten YK:n, Etyjin ja Naton pienaseita ja kevyitä aseita sekä tavanomaisia aseita koskeviin toimin ja hankkeisiin.

VIRO

Viro tehosti vuonna 2009 edelleen voimassa olevien pienaseita ja kevyitä aseita koskevien välineiden täytäntöönpanoa.

Rauhanturva- ja rauhaanpakottamisoperaatioihin osallistuvat Viron puolustusvoimien jäsenet hävittivät pienase